Эрта қайтган турналар (қисса)-18 – mulkdor.com\nApril 18 2019, 01:04 АдабиётКитобларКутубхона\nУлар югуриб боришар, шафқатсиз бир нигоҳ эса милтиқнинг мўлжал нуқтасидан мушкани уларнинг биридан иккинчиси, учинчисига тўғрилаб таъқиб этарди. Бу нигоҳ милтиқнинг нишони бўйлаб турналар томон елиб бораётган болаларни мўлжалга олар эди. Прицелдан ташқаридаги ер бепоён, улар эса чайқалиб турган мушка қаршисида шундай зарралар эдилар-ки… Уларнинг тепасидаги осмон прицелда нақадар катта, болалар эса мушка учида шунчалик кичкина кўринардики… Тепкини боссанг, вассалом, улар йўқ бўлади… Буларнинг ҳаммаси бир дақиқада йўқ бўлиши мумкин ва улар прицелда милт-милт этмай қўярди, фақат бунинг учун тепкини босилса бўлди эди.\n— Эҳ, ҳозир уларни ер тишлатиб, бирваракайига тутдай тўкиб қўярдим, ҳатто овоз чиқаришга ҳам улгуролмай қолишарди, — нафасини ичига ютиб, ғўлдиради мўлжал олиб турган одам.\n— Бас қил, тентак! Ўқ билан ўйнашиб бўладими, бекорга мўлжалга олма, — деди унга ўсиб тўқай бўлиб кетган, худди бўрининг инини эслатувчи тепалик остидаги кўрайлар ичида отларни жиловидан тутиб турган иккинчи овчи.\nМўлжалга олувчи киши ҳамон милтиқни мўлжалдан олмай, лунжини шиширганча жимиб қолди.\n— Ҳаддингдан ошма, деяпман сенга, — буйруқ берди унга отларни ушлаб тургани. — Чопишиб-чопишиб қайтиб кетишади. Сенга нима?\nУ қулоқ солмади. Дағал соқолли даҳанини милтиқ қўндоғига қўйиб, прицел орасидан турналарнинг қичқириқларидан маст бўлиб югураётган беақл болаларни таъқиб этишдан маза қиларди. Унинг жаҳли чиқа бошлади. Болаларнинг чопишиб кулишини-чи! Суюнишларини кўр. Учта ўқ билан қийратиб ташласа, қимир этмай қолишарди. Чопишади — кулишади! Бирон сабаби борми десанг. Чопишади — кулишади…\nПлугчилар ҳаллослаб адирга яқинлашганларида турналарнинг яна тепага кўтарилашаётганини кўриб қолишди… Демак, ниятлари ўзгарибди. Балки уларга турналар қўнаётгандай туюлгандир?\nБолалар нафасларини ростлаб тўхтаб қолишди. Уларнинг ҳафсалалари пир бўлди. Султонмурот эса яна анча ергача чопиб борди ва турналар галасини кўзлари ёшланиб кузатганча тўхтаб қолди…\nСўнгра улар ортларига қайтишиб, яна Оқсой ерларини шудгор қила бошлашди. Бугун кун жуда яхши бўлди. Тушга яқин отларга хашак олиб колхоз араваси келиб қолди. Аравакаш уларга картошка, гўшт, ун, ўтин олиб келибди. У Чекиш бригадирнинг ўзи эртага Эргаш, Қуббатқулларни улови билан олиб келишлигини айтди. Чекиш бригадир, болаларга айт, жаҳллари чиқмасин, ҳаммаси ҳал бўлган, эртага десант тўлиқ составда бўлади, дебди. Албатта бўлади, деб яна ваъда берибди. Бир-икки кундан кейин уларнинг олдига, Оқсойга раис Тиналиев ҳам келаркан. Аравакаш мана шундай хабарлар олиб келди. Тушда ҳаммалари бирга овқатланишди, сўнг яна шудгорлашга жўнаётганларида ошпаз кампир Султонмуротга овулга бормоқчи эканлигини, эртага Чекиш бригадир билан бирга қайтиб келишини айтиб қолди. Овулда унинг қандайдир зарур иши бор эмиш ва яна кир ювиш учун совун олиб келиши керак эмиш. Болаларнинг оч қолмаслиги учун кун бўйи етадиган нон ёпиб ва яна гўжа пишириб қўйганмиш, уни иситиб ичишлари ҳам мумкинмиш. Султонмурот кампирнинг кетишини ҳеч хоҳламаса ҳам чор-ночор рози бўлди, кекса одамнинг йўлини тўсиб, тортишиб ўтирармиди.\nШундан сўнг қўшчилар яна ўз плуглари томон жўнашиб, кун ботгунча ишлашди. Кеч бўлганда шудгорни тамомлашди. Энди бемалол томоша қилса арзийди — катта бир майдонни шудгордан чиқариб қўйдилар. Бу эндигина биринчи майдон, э-ҳе, яна ҳали қанчаси бор. Бошламаси тайёр. Демак, охири ҳам бўлади.\nОхирги пайкални ғира-шира қоронғида ҳайдаб битиришди, қайрилишларда қолиб кетган ерларни шудгорлашиб узоқ ивирсимай, эртасига саҳардан янги майдонда иш бошлаш учун плугларни у ерга олиб бориб қўйишди.\nОтларни чиқариб, шийпонга келгунларича қош қорайиб қолди. Шийпон ҳувиллаб ётибди. Кампир аллақачон кетган. Ҳа, майли, эртага келади-ку.\nКун бўйи роса чарчашди. Шошилмай бўйинтуруқларни бўшатиб, уларни отларнинг бўйнидан олишиб, жабдуқларни ечишди-да, ҳар ким ўз жойига ўтовга олиб киришди. Ўн икки бош отларнинг барини ҳам ўз жойларига, шийпонга, охур вазифасини ўташ учун келтирилган ғилдираклари йўқ эски аравага боғлашди. Ҳа, ҳар бир отни жой-жойига арава ичидаги хашакка тўғрилаб боғлаб қўйишди. Эрталаб отларнинг қотиб қолган терларини тозалаш учун барвақтроқ туришга қарор қилишди. Қоронғида ювинишиб, кейин ўтовда гулхан ёқишди-да, унинг ёруғида гўжани иситишга эриниб совуқлигича ичишди.\nУхлашга ётишди. Султонмурот ҳаммадан кейин ухлади. Уйқу олдидан у яна бир бор отларни кўздан кечиргани ўтовдан чикди. Отлар тумшуқлари хашакда, қуруқ бедани қурт-қурт чайнаб, пишқирганларича жимгина туришарди. Ҳа, бошма-бош, олтитадан от араванинг ҳар тарафида жимгина туришарди.\nҲаво очиқ бўладиганга ўхшарди. Ой борган сари кичрайиб бормоқда эди…\nСултонмурот негадир бир нимадан чўчиб, озгина айланди. Кимсасиз сокинлик, чексиз зим-зиё кеча.\nИш билан, ташвишлар билан бўлиб, кимсасиз чўл бағри шунчалик қўрқинчли эканлигини сезмаган экан. У ўтовга қайтишга шошилди. Жойига ётиб узоқ пайтгача ухлаёлмади. Бирдан уйини соғиниб, юраги ғаш бўлиб қолди. Усиз онасининг уёқда ҳоли қандай кеча-ётган экан? Отасидан ҳанузгача ҳеч қандай дарак йўқ. Агар бирор хабар бўлганида бугун аравакаш унга етказиб суюнчи сўраган бўлармиди. Нимани сўраса, берарди. Бироқ нимани берарди. Бу ерда ҳеч вақоси йўқ. Ярим қоп буғдой ваъда қиларди, ахир кузда колхоз уларга буғдой беради-ку, ана шуни берардида унга. Шуларни ўйлаб у оғир хўрсинди. Ажимурот ундан: агар отам урушдан қайтса, иккаламиз Чопдорга миниб уни кутиб олгани станцияга чопамиз, Султонмурот катталиги учун олдинда, Ажимурот эса орқасига мин-гашиб бориши ҳақида ундан ваъда олганини эслади. Отасини кутиб олгач, унга Чопдорни бериб, ўзлари эса отаси билан ёнма-ён югуришларини, онаси ва бошқа узоқ-яқин кишилар уларга пешвоз чиқишини тасаввур қилди… Эҳ, қани эди шундай бахтга муяссар бўлганида эди, у Чопдорни плугдан чиқариб чоптириб кетарди… Кейин эвазига юз ҳисса кўпроқ ишлаб берарди.\nСултонмурот аста йиғлай бошлади, чунки бундай бахт, эҳтимол, ҳеч қачон рўй бериши мумкин эмаслигини ғира-шира англарди…\nСўнгра у Мирзагул билан сой бўйида учрашганини эслаб қоронғида жилмайди. Ҳатто ҳозир ҳам қизнинг қўллари тафтини, гўё ўша қўлларнинг унга: «Мен хурсандман! Мен жуда бахтиёрман! Менинг қанчалик бахтиёр эканлигимни наҳот сезмаётган бўлсанг!» — деганини эслади. Қизга тикиларкан, унинг қиёфасида ўзини кўрганлигини ҳам ва Мирзагул ўзи эканлигини сезиб қолиб ҳайратланганини ҳам ёдга одди. Мирзагул ҳозир ухлаётган бўлса керак. Эҳтимол, мана шу дақиқаларда Мирзагул ҳам у ҳақда ўйлаётгандир. Ахир Мирзагул бу — Султонмуротку. Султонмурот гимнастёркаси чўнтагидаги Мирзагулнинг рўмолчасини пайпаслаб, силаб қўйди…\nШундай ўйлар билан уни мудроқ босиб уйқуга кетди. Қаттиқ ухлаб қолди. Сўнг тўсатдан уни қандайдир ёмон туш чулғаб олди. Кимдир уни бўғганича қўлини қайирарди. У шунда уйғониб кетди, қўрққанидан бақиришга ҳам улгуролмади. Кимнингдир аччиқ махорка ҳиди анқиб турган катта — қаттиқ кафти унинг оғзини беркитди.\n— Жонингдан умидинг бўлса жим бўл! — деди хириллаб унинг қулоғи остида махорка ҳидини анқитиб, пишиллаганча қўпол бир одам. У одам темирдай панжалари билан Султонмуротнинг жағини синдиргудай пастга босиб, оғзига латта тиқди. Султонмурот ўзига келганда қўллари арқон билан орқасига боғлаб қўйилган эди. Уни совуқ тер босиб ўзидан ўзи титрай бошлади. Ўтовдаги бу икки одам ким, нега уни боғлаб қўйишди?\n— Буниси тайёр, — шивирлади бири иккинчисига. — Наригиларига кетдик.\nУлар Онатой ётган томонда қоронғиликда пайпасланишди. Онатой қичқириб типирчилади-ю, аммо уни ҳам чандиб ташладилар.\nЭркинбекнинг эса бошига туширишди шекилли, у бир инграб жимиб қолди.\nСултонмурот ҳамон нима бўлаётганини тушунмасди. Латта оғзини беркитиб қўйганидан у бўғилар, қўллари арқонда қисилиб оғрирди. Ўтов зулмат оғушида эди. Бироқ бу одамлар кимлар, нега улар бу ерга қелишди. Улар нима учун бундай қилишяпти, ниятлари нима, балки уларни ўлдиришмоқчидирлар? Нега?\nСултонмурот қутулмоқчи бўлиб типирчиларди. Шунда бу одамлардан бири уни тиззаси билан босиб, темирдай бармоқлари билан калласига ниқтаганча секин дона-дона қилиб деди:\n— Кўпам шатталайверма. Эшитяпсанми? Сен бу ердагиларнинг каттасига ўхшайсан. Биз жавобга тортилмаслигингиз учун сизларни боғлаб ташладик, сизларнинг бу ерда дахлингиз йўқ. Уқдингми? — деди у ҳамон темирдай бармоқлари билан унинг калласига чертиб. — Ақл ишлатсаларингиз ҳаммаси жойида бўлади. Сизларни бу ердан топишганда воқеа қандай юз берган бўлса, ҳаммасини шундай айтиб берасизлар. Сизларни қандай қилиб сўроқ қилишлари мумкин? Аммо кимки ҳозирдан ҳаммадан бурун бирор ҳаракат қилиб типирчилайдиган бўлса, итдай савалаб ташлайман. Ўлдираман! Жим ётинглар. Ўлиб қолмайсизлар.\nУлар қаттиқ ҳансирашиб, сўкинишиб, тупуришган-ча ўтовдан чиқиб кетишди. Султонмурот уларнинг отлар боғлоғлиқ турган жойда нимадир қилишиб, пайпасланаётганларини, отларнинг қўрқувда типирчилаётганларини эшитди. Бир оздан сўнг кўплаб туёкларнинг тақиллаши, қамчи овозлари аралаш яна қандайдир сўкинишлар эшитилди-ю, туёқларнинг овози узоқлашиб, тез орада бутунлай эшитилмай қолди.\nФақат шундагина Султонмурот содир бўлган воқеанинг даҳшатини тушуниб етди. Ўғрилар уларнинг қўшчи отларини ҳайдаб кетишганди! Алам ва ғазаб юрагини ўртаб юборди. У қўлларини бўшатишга уринди-ю, аммо ҳеч нарса қилолмади. Нафаси қисилиб, бошини у ёқ-бу ёққа буриб, тили билан оғзидаги латтани итара бошлади. Оғзига худди ўт солиб қўйилгандай аланга олиб, нафаси қайтиб, қон оқа бошлади. Ниҳоят оғзидаги лаънати латтани тупуриб ташлашга муваффақ бўлди. Гўёки озодликка чиққандай бўлди. Ўпкасини тўлдирган ҳаводан боши айланиб кетди.\n— Болалар, бу менман! — қичқирди у калласини кўтариб. — Менман! Мен гапиряпман!\nБироқ ҳеч ким унга жавоб қайтармади. У Онатой, Эркинбек жойларида қимирлаб қўйганларини эшитди.\n— Болалар, — деди у шунда, — қўрқманглар. Мен ҳозир. Ҳозир бирон нарса ўйлаб топаман.\nФақат менга қулоқ солинглар. Онатой, қимирлагин, қаердасан?\nОнатой инқиллаб, типирчилаб ўрнидан тура бошлади.\n— Шошма, Онатой! Жойингда тур! — Султонмурот кийимлар ва жабдуқлар устидан у томонга отилди. — Энди орқанг билан менга суян, қўлларингни қўй. Эшитяпсанми, қўлларингни қўй…\nУлар орқама-орқа ётишди. Султонмурот дўстининг қўлидаги арқонни пайпаслаб топди. Онатойга қандай ётиш, ўгирилишни айтиб, ўзи арқоннинг тутунларини топишга тутинди. Онатойни оғриққа чидашга ундаб, ўзи охири қандайдир тугунни топиб, уни тортиб юборган эди, арқон бўшади. Энди Онатой қўлларини ўзи бўшатиб олди…\nВужуди ичра яна бир вужуд битганини сезган Акбара тинчини йўқотди. Юраги гурсиллаб ура бошлади. Кўкраги остида вояга етаётган болаларини хавфу хатарлардан асраш ва қўриш ...\nАдабиётSeptember 27 2018, 11:09


Фақат фарзини ўқисам бўладими?\n23:53 / 22.09.2021 | Abdulaziz_Muhammad | 410\nАссалому алайкум! Мен ўқишга дўстларим билан ҳар куни бориб келаман, уларни машинаси бор. Чамаси, 40 км.дан ортиқ йўл юрамиз. Ўқишимиз абетдан кейин 13:00 да бошланади. Биз 12:00 ларда йўлга чиқсак таҳминан 12:55 ларда етиб борамиз ва икки пара бўлса 15:50 да, уч пара бўлса 17:20 да чиқамиз. Аср эса таҳминан 16:40 ларда киряпти. Пешин намозини ўқишим учун институтдан таҳминан 500 метр узоқда Метан заправкада намозхона бор. Танаффусда пешинни ўқишга масофа ва пешин намози 10 ракатли учун дарсга ўз вақтида киришга улгирмайман. Кеч қолиб кирсам ҳам намоз ўқиб келяпман деб айтолмайман (олийгоҳларда ҳозир тўғри тушунадиганлар кам). Вақтлироқ борайлик десам шериклар кўнмайди. Икки пара дарс кунлари пешинни ўқиб олай десам жаҳли чиқиши мумкин. Мен шу вазиятда юрибман. Пешин қазо бўляпти. Ёки дарсдан вақтли чиқиб намозхонада пешинни фарзини ўзини бўлса ҳам ўқиб яна қайтиб дарсга киришни ўйлаб турибман. Ёки йўловчи таксида пешин вақидан аввал бориб пешинни ўқиб кейин дарсга кираймикан, очиғи бошим қотди. Қандай маслаҳат берасизлар устозлар? Гапларим тушинарсиз бўлган бўлса узр.\n– Ва алайкум ассалом! Сиз уйдан 12дан эртароқ чиқиб, йўловчи такси билан бориб йўлдаги метан заправкада тушиб қолиб, пешинни ўша ерда тўлиқ ўқиб, ўқишингизга кириб кетинг. Ҳозирги кунда пешинни вақти 12:17да киради. Шунинг ҳисобини олинг. Валлоҳу аълам!\nОнлине савдода расмдан фарқи\nУшбу фатволар мазҳабимизга тўғри келадими?\nРак касали бор одам\nСаждаи саҳв лозимми?\nМенда кўпинча ҳожатдан сўнг пешоб томади. . .\nБетаҳорат шукур саждаси\nҚишлоқ ва шаҳар\nЗам сурани ҳажми\nҚазо намозлари ўқиладими?


bektemir.tashkent.uz Bektemir.Tashkent.Uz - Йиғин Самарали Ўтмоқда\nЯқинда муддатли ҳарбий хизматга чақирилган йигитлар шу кунларда йиғин доирасидаги машғулотларда фаол иштирок этиб, дастлабки ҳарбий билимларни ўзлаштиришга киришишди.\nТошкент ҳарбий округи ҳудудида жойлашган ҳарбий қисмлардан биридамиз. Йиғин бошлиғининг ўринбосари, катта лейтенант Акбар Ярматов ҳамроҳлигида машғулотлар ўтказилаётган жойга йўл олдик.\n— Хизматга янги чақирилганлар дастлаб бошланғич ҳарбий ва умумқўшин тайёргарлик машғулотларини ўташади, – дейди ҳамроҳим. – Ҳарбийча ҳаёт тарзига кўникмалар ҳосил қилиш ҳам айнан шу палладан бошланади.\nДаставвал, янги чақирилган муддатли ҳарбий хизматчиларнинг яшаш жойларини кўздан кечирдим. Бу ердаги шинамлик, қулайликлар эътиборни тортади. Машғулот хоналарининг бирида катта лейтенант Актам Эгамназаров раҳбарлигида Умумҳарбий низомларни ўрганиш бўйича машғулот олиб борилаётган экан. Муддатли ҳарбий хизматга чақирилган ёшларнинг машғулотга астойдил, тиришқоқлик билан ёндашаётганларидан уларда билим олишга бўлган иштиёқ юқори экани сезилиб турибди.\n— Сафимизга қўшилган ўғлонларнинг биринчи кунларданоқ машғулотларда ташаббус кўрсатиб, янги мавзуларни чуқур ўзлаштиришга ҳаракат қилаётгани таҳсинга сазовор, — дейди катта лейтенант Актам Эгамназаров. – Улар билан ўтказилган суҳбатдан сўнг шуни билдимки, бугунги кунда муддатли ҳарбий хизматга келаётган ёшларда миллий истиқлол ғояларига содиқлик, ватанпарварлик, инсонийлик каби юксак фазилатлар шаклланган. Барчаси коллеж ва академик лицейларда ўтиладиган чақирувга қадар бошланғич тайёргарлик фанини чуқур ўргангани боис мавзуларни тез ва осон ўзлаштиришяпти. Ҳарбийча ҳаётга кўникишлари ҳам қийинчиликларсиз кечмоқда. Бу бугунги кун аскарларининг олдиндан ҳам руҳан, ҳам маънан, ҳам жисмонан пухта тайёрланиб, Қуролли Кучларимиз сафларига хизматга отланаётганидан далолат.\nМуддатли ҳарбий хизматга чақирилаётган ёшларнинг бир қатор синовлар, шу жумладан, чуқур тиббий кўриклардан ҳам ўтишлари маълум. Бундан ташқари, ҳарбий хизматда ҳам уларнинг саломатлиги шифокорларнинг доимий назоратида бўлади. Ҳарбий қисмга қилган сафаримиз чоғида шифокорлар томонидан чуқурлаштирилган тиббий кўриклар ўтказилаётганига гувоҳ бўлдик.\n— Муддатли ҳарбий хизматга чақирилган ёшларнинг жисмонан тобланиш жараёнларини назорат қилиш, уларда рўй бераётган физиологик ўзгаришларни диққат билан кузатиш мақсадида йиғин бошланган илк кунларданоқ ўтказиладиган тиббий кўрик жуда аҳамиятли тадбирлардан ҳисобланади, – дейди тиббий хизмат майори Қаҳрамон Машарипов. – Чунки ҳарбий хизматда кун тартибига қатъий риоя этилиб, аскарлар кучли, бақувват, иродали бўлишлари учун жисмоний машқлар тобора мураккаблаштирилади. Шу боис йигитлар кейин ҳам белгиланган муддатларда тиббий текширув ва шифокорлар кўрикларидан ўтказиб турилади.\nҲарбий қисмда ўғлонларимизнинг бўш вақтларини мароқли ўтказишлари учун ҳам етарлича шарт-шароитлар муҳайё қилинган. Дам олиш хоналари ёруғ, шинам, зарур анжомлар билан бутланган. Бу ерда йигитлар хоҳиш-истакларига қараб шахмат-шашка ўйнашлари, газета, журнал ҳамда бадиий китобларни мутолаа қилишлари мумкин. Ҳарбий қисмнинг турли адабиёт ва ўқув қўлланмаларга бой кутубхонаси улар ихтиёрида.\n— Коллежда чақирувга қадар бошланғич тайёргарлик фанини яхши ўрганганим учун миллий армиямиз ҳақида муайян тасаввурга эга эдим, – дейди фарғоналик Сарварбек Ҳакимов. — Бироқ муддатли ҳарбий хизматчиларнинг яшаш ва хизмат қилишлари учун бу қадар қулай шарт-шароитлар яратилгани мен учун янгилик бўлди. Менга айниқса, спорт залидаги тренажёрлар кўпроқ маъқул бўлди. Командирларимизнинг ғамхўрлиги ва жонкуярлигини эса доимо ҳис қилиб турибмиз. Буларнинг барчаси учун ҳукуматимиздан миннатдормиз ва йигитлик бурчимизни муносиб ўтаб, ғамхўрликларга фидойи хизматларимиз билан жавоб қайтарамиз.\n13. 03. 2014. Даврон НУРМАТОВ\nПечать 05 Август 2014 Ўқилди: 1499


НИМА УЧУН ЭРКАКЛАР СЕВГИ-МУҲАББАТ ҲАҚИДА ГАПИРИШНИ ЁҚТИРМАЙДИ? • NeMolchi.uz\nBosh sahifa Jabrlanganlarga maslahat НИМА УЧУН ЭРКАКЛАР СЕВГИ-МУҲАББАТ ҲАҚИДА ГАПИРИШНИ ЁҚТИРМАЙДИ?\nНИМА УЧУН ЭРКАКЛАР СЕВГИ-МУҲАББАТ ҲАҚИДА ГАПИРИШНИ ЁҚТИРМАЙДИ?\nЎғил болалар болаликданоқ “нозик” ҳиссиётлардан йироқда тарбияланади. Уларга ҳисларингни билдириш уят, деб ўргатишади. Натижада бундан нафақат аёллар, балки эркакларнинг ўзлари ҳам азият чекади. Бунинг олдини олиш учун нима қилиш керак?\nАёллар табиатан эркакларга қараганда ҳиссиётга берилувчан бўлади ва ҳисларини очиқчасига билдиришга ўрганган. Эркаклар эса меҳрини амалда кўрсатишни ҳуш кўради. Улардан “ўлдим-куйдим” деган изҳорларни эшитиш қийин. Бугун жуфтингиз сизга рўзғорда ёрдам бердими, демак билингки, бу орқали у сизга бўлган эътибори ва меҳрини ифода этяпти.\nБирданига саёҳатга олиб бормоқчи, чиройли либос олиб берди, сизга табассум қиляпти, фарзандларига яхши муомалада бўляпти. Эркакнинг ушбу ҳаракатлари негизида сизга бўлган улкан муҳаббат мужассам. Лекин биз аёллар барибир қулоқларимиз билан яхши кўришга ўрганганмиз. Бизга мудом чиройли сўз керак. Эркак эса чиройли сўзларни изҳор қилишни унчалик билмайди. Тан олиш керак, эркакларимиз орасида сўзамол, аёлнинг кўнглини ширин каломлари билан эритиб юборадиганлар ҳам бор. Биринчидан, бундайлар кам. Иккинчидан, бу каби изҳорлар замирида доим ҳам ҳақиқат бўлавермайди.\nСир бой бергиси келмайди\nҲеч сезганмисиз, баъзи аёллар “эрим сир бой бергиси келмайди, сирларини умуман менга айтмайди” деб нолиб қолади. Бундан хафа бўлиш керакми ёки хурсанд? Баъзи эркаклар бу ҳаракати билан аёлини авайлаб асрайди. Ортиқча ташвишнинг нима кераги бор. Рўзғор, уй юмушлари, оила ташвиши аёлга етиб ортади. Ортиқча қизиқувчанлик билан ҳаётингизни мураккаблаштириб нима қиласиз. Айтмаса айтмабди-да, осмон узилиб ерга тушармиди?! Кун келиб, ҳали барча сирларини айтади ҳам, энг яқин сирдошига айланасиз. Фақат сабр қилинг!\nАзал-азалдан уйланган эркак аёлига ҳамманинг олдида ёки очиқчасига ҳушомад қила олмаган. Баъзилар ҳатто рафиқасини ота-онасининг олдида кўпроқ уришиб яшаган. Ич-ичидан севса-да, буни очиқ кўрсатишга андиша қилган. Ушбу одат бугунгача сақланиб келмоқда. Балки бироз юмшаган бўлсада, лекин барибир сезилиб туради. Агар ушбу ҳақиқатни яхши англасангиз, турмуш ўртоғингизни секин-асталик билан ўргатиб боришингиз мумкин. Аёл оилада нима хоҳлашини айтиб яшаши керак. Чунки эркаклар тахмин қилишни ёмон кўради. Улар кўзи билан кўриб турган нарсага ишонади. Шундай экан, ичингиздагини қаердан билсин.\nЛекин барибир аёллигимизга борамизда. Севимли инсонимиздан яхши сўз эшитишни хоҳлаймиз.\nЭРКАККА ИЖОДКОРЛИКНИ ЎРГАТИШНИНГ 5 ҚОИДАСИ\nЭркакми у ёки аёл, иккиси ҳам бирдек ҳисларни қалбидан кечиради. Дард, алам, асабийлик, ғазаб, ҳайрат, нафрат. Турмуш ўртоғингизга бу туйғуларни очиқчасига билдириш ёмон эмаслигини тушунтиринг.\nИкки инсон ўртасида ҳиссий боғлиқлик нақадар аҳамиятли эканлигини айтинг. Айниқса, сиз учун бу жуда муҳим эканлигини билдириб ўтинг.\nТаассуротлари ва ички ҳисларини бемалол билдириши мумкинлигини тушунтиринг. “Бунинг учун сизни айбламайман ёки нотўғри қабул қилмайман”, денг.\nАёлига ён босиш ёки истагига қулоқ солиш эркаклик шаънини тушириб юбормайди. Аксинча эркакни аёлининг олдида яна бир поғона юксалтиради. Бу фикрни ҳам бирга муҳокама қилишингиз мумкин.


Президент матбуот котиби Исроил-Фаластин зиддияти бўйича Ўзбекистон позициясини билдирди\nПрезидент матбуот котиби Шерзод Асадов ОАВ учун ўтказилган анъанавий брифингда Исроил-Фаластин зиддиятига оид Ўзбекистон расмий позициясини билдирди.\nТадбирда иштирок этган журналист Жаҳонгир Олимов “Давлат раҳбари Шавкат Мирзиёев Туркия президенти Ражаб Тоййиб Эрдўған билан мулоқот қилди. Унда Яқин Шарқ масаласи ҳам муҳокама қилинди. Умуман, Ўзбекистоннинг бу борадаги позицияси қандай?” дея савол берди.\nПрезидент матбуот котиби Шерзод Асадов саволга қуйидагича жавоб берди:\n“Ўзбекистон Шарқий Қуддусдаги вазият кескин тус олишидан жуда ҳам хавотирда. Буни алоҳида таъкидлаб ўтмоқчиман, томонлар зўравонликка чек қўйиши, қон тўкилишини дарҳол тўхтатиши ва бу борада ҳамма имкониятларини сафарбар қилиши керак, деб ўйлаймиз.\nБундан ташқари, Ал-Ақсо масжиди ва Қуддусдаги бошқа муқаддас қадамжоларнинг дахлсизлиги статус-квогача бўлган ҳолатга қайтиши ва тикланиши керак, деб биламиз. Умуман олганда, Фаластин-Исроил муаммоси халқаро меъёрий-ҳуқуқий ҳужжатлар доирасида, хусусан, Бирлашган миллатлар ташкилотининг тегишли резолюциялари ҳамда биз кўп йиллардан буён қўллаб-қувватлаб келаётган икки халқ учун икки давлат тамойили остида ечилиши керак”.


«Гуллар меҳрни, эътиборни сезишади», – дейди косонсойлик гулчи Муҳаммадолим Ҳамдамов\nБугун вилоятимизда кенг кўламдаги қурилиш, ободонлаштириш ва кўкаламзорлаштириш ишлари олиб борилмоқда. Бунда айниқса, гулчиларнинг ўрни салмоқли бўляпти.\nЙўлингиз тушиб Абдураҳмон Жомий маҳалласига бориб қолсангиз, албатта, номи билангина эмас, гўзаллиги, чиройи билан ҳам кишига чинакам ором бағишлайдиган Оромбахш кўчасига бир кириб ўтинг. Бу масканда энди-энди гулчилик билан шуғулланаётганлардан тортиб, бу ишни нафақат суюкли машғулот деб биладиган, балки уни даромад манбаига айлантира олган инсонлар ҳам истиқомат қилишади. Муҳаммадолим Ҳамдамов шулардан биридир.\n– Оилада етти фарзандмиз. Дадам Обиджон ака узоқ йиллар «Атлас» фабрикасида муҳандис бўлиб ишлаганлар, бўш пайтларида эса гулчилик билан шуғулланар, уй бекаси бўлган онам билан барчамиз у кишига ёрдамлашардик. Шундан бўлса керак, гулга меҳрим болалигимданоқ тушганди. 2019 йилда – бу ишга эндигина қўл урган пайтларимда олдимда қанчалик катта қийинчилик ва муаммолар борлигини, уларни енгиб ўтишимга тўғри келишини тасаввур ҳам қилолмасдим, – дейди у. – Аммо давлатимиз томонидан тадбиркорлик ривожига қаратилаётган алоҳида эътибор, тинимсиз қилинган меҳнат, изланишлар барча оғирликни енгиб ўтишимга кўмак берди.\nМуҳаммадолим ўз маблағи ва кредит ҳисобига биринчи иссиқхонани қурганига ҳам салкам тўрт йил бўлди. Ўтган вақт ичида у тинмай ўқиди, ўрганди, жаҳон глобал тармоғи ёрдамида гул етиштиришга оид неки маълумот бўлса барчасидан бохабар бўлишга интилди. Бу ишга укаси ва сингилларини ҳам жалб қилди. Электрпайвандчилик касбини пухта эгаллагани жуда қўл келди. Муҳаммадолим бошчилигидаги Ҳамдамовларнинг гулчилик сулоласи бугунга келиб 15 сотих майдонни эгаллаган учта алоҳида иссиқхонада эллик мингдан зиёд петуня, шафран, павли, виола, акила, газаня ва бошқа турдаги гул кўчатларини етиштирмоқда.\n– Айниқса, йил бошида ишларимиз роса кўпаяди, – дейди қаҳрамонимиз. – Ўшанда ҳатто қўни-қўшниларни ҳам ёрдамга чақиришимизга тўғри келади. Бу ҳам бизга фойда – ишимиз вақтида битади, ҳамсояларимиз ҳам пул ишлаб олишади...\nҲамдамовлар оиласида етиштирилаётган гул кўчатлари ҳозирда нафақат туман ободонлиги, балки вилоятимизнинг бошқа кўпгина шаҳар-туманларидаги хонадонларни ҳам яшилликка буркаб, зийнатламоқда. Муҳаммадолимнинг режалари эса янада катта.\nШу кунларда Ҳамдамовлар сулоласи Наманган шаҳрида ўтказиладиган 61-Халқаро гуллар фестивалига пухта ҳозирлик кўрмоқда.\n– Байрамда ўз композициям билан қатнашишни ният қилганман, – дейди Муҳаммадолим.\n– Маҳалламизда гулчи хонадонлар йил сайин кўпайиб боряпти, – дейди маҳалла раиси Н. Эшонов. – Уларга керакли йўл-йўриқни бериш ва гулчиликни ривожлантиришда Муҳаммадолимнинг ҳиссаси катта бўляпти.\nКосонсой туман ҳокимлиги ахборот хизмати раҳбари.


Швейцариядаги ҳибслар – Гулнора Каримованинг «пул ювиш фаолиятига» нуқта қўйиш бошланмоқда « Ўзбекистон Халқ Ҳаракати\nШвейцариядаги ҳибслар – Гулнора Каримованинг «пул ювиш фаолиятига» нуқта қўйиш бошланмоқда\n18 August 2012 - 7:14\nШвейцариянинг Тошкентдаги элчихонаси расмий веб-сайтида яқинда Женевада ўзбек фуқароларининг ҳибсга олинганини тасдиқловчи баёнот пайдо бўлди.\n“Швейцариянинг Тошкентдаги элчихонаси шуни маълум қиладики, Швейцария Федерал прокуратураси томонидан Ўзбекистоннинг” тўрт нафар фуқаросига нисбатан жиноят текшируви бошланди. Жиноий текширув доирасида 2012 йил 30 июль куни пул ювишда гумон билан дастлабки ҳибсга олувлар амалга оширилди. Ўзбекистоннинг икки фуқароси ўша пайтдан бери қамоқда сақланмоқда”.\nЎтган ҳафтанинг охирида агентлигимиз Берндан – Шейцария бош прокуратураси вакили Жанет Балмердан (Jeannette Balmer) расмий жавоб олди: “Конфедерация Бош прокуратураси Женевада Ўзбекистоннинг икки фуқароси ҳибга олинганини тасдиқлайди. Ҳибсга олишлар бош прокуратура ташаббуси билан қўзғатилган жиноят иши доирасида амалга оширилган. Процедуранинг ушбу босқичида Ўзбекистоннинг тўртта фуқароси шу жумладан, пул ювишда айбланмоқда”.\nСЕНСАЦИЯ: РУХСАТ БЕРИЛГАН НОРОЗИЛИК АКЦИЯСИ\nШу йилнинг 4-чи ёки 6-чи август куни пойтахтнинг Швейцария элчихонаси ёнида расмийлар томонидан рухсат берилган норозилик акциясининг ўтиши Европада ҳибсга олинган тадбиркорларнинг Ўзбекистон раҳбарининг тўнғич қизига алоқадорлигини билвосита тасдиқлайди. Пикетни Женевада ҳибсга олинган бизнесменларнинг қариндошлари уюштирдилар. Қизиғи шундаки, анъанага зид равишда ҳуқуқ-тартибот органлари норозилик акциясига заррача қаршилик кўрсатмай кузатиб турдилар, бу ҳолат Тошкент учун жуда ҳам ғайри табиий.\nЎқувчиларимиз Тошкентда ҳар қандай пикет ёки митинг бошланмай туриб тўзитиб юборилишини яхши биладилар: милиция митинг иштирокчиларини бир зумда автозакларга тиқиб ташлайди, кўп ҳолатларда эса тадбир бошланишида анча аввал уларнинг йўлларини тўсиб қўядилар. Ўзбекистонда бунақанги акцияларни фақат Миллий хавфсизлик хизмати генералларига ҳам буйруқ бера оладиган юқори мартабали шахслар уюштириб ўтказа оладилар, холос.\n7 август куни демократия ўйини давом эттирилди: ҳибсга олинганлардан бири бўлмиш Шоҳруҳ Собировнинг хотини ўша Uzmetronom сайтида гўёки ўзи ёзган мактубини чоп этди. Параллель равишда БМТ Инсон ҳуқуқлари бўйича Олий комиссарига ҳам йўлланган ушбу мактубда Шоира Собирова эрининг ҳеч қандай жиноятларга алоқадор эмаслигини қатъий билдириб, уни “рўза тутган чин мусулмон” деб атайди ҳамда “Собиров Шоҳруҳ Женевада тасодифан Ўзбекистондан келган Алишер Эргашевнинг ёнида бўлиб қолгани учун қўлга олинган…”, дея таъкидлайди.\nСобировнинг хотини ёзган хатда Эргашевнинг сўров баённомасидан иқтибос келтирилган ( Uzmetronomсайтидан олинган): “Текширувнинг ушбу босқичида шу чоққача Сизга қўйилаётган айбловлар бўйича пул ювиш механизмининг ҳамда ҳужжатларни қалбакилаштириш услубини аниқлаб бўлмади; шунингдек, мазкур банк рақамларидаги маблағларнинг келиб чиқиши ва мақсадини ҳам аниқлаб бўлмади”.\n“Мен Швейцарияда арабларга ва бошқа мамлакатлардан келган мусулмонларга нохолисона муносабатда бўлишлари ҳақида кўп эшитгандим, – дея ёзади ҳибсга олинган Собировнинг хотини. – Афсуски менинг кўнгилчан, қонунга итоатгўй, учта болани катта қилаётган эрим билан ҳам шундай ҳолат содир бўлди. Ҳозир биз тўртинчи боланинг туғилишини кутаяпмиз, аммо асаб хуружи туфайли аввалги муддатда ҳомиладан ажраб қолиш хавфи пайдо бўлди. Эркин ва демократик Швейцарияда бундай ишларнинг содир бўлишини тасаввур ҳам қилиш қийин эди…”\nТошкентдаги Швейцария элчихонаси гумонланувчининг рафиқаси эътирозларига жавоб бераётгандек “Швейцария қонунчилиги маҳбусларнинг уларнинг миллатидан қатъий назар асосий ҳуқуқларига риоя қилишини кафолатлаши” ҳақида расман билдирди. “Шу жумладан, Швейцария ҳуқуқ-тартибот органлари томонидан маҳбусларнинг диний маросимларни адо этиш ҳуқуқи ҳам ҳисобга олинади. Швейцария қамоқхона муассасалари ҳибсга олинган мусулмонларнинг Рамазон ойидаги алоҳида хусусиятларни ҳам ҳисобга олиб келади”, дейилади элчихона баёнотида.\nПУЛИ КЎПНИНГ ҲУҚУҚИ ҲАМ КЎПМИ?\nЖеневада ҳибс этилган ўзбекнинг хотини муғомбирлик қилаётгани нафақат экспертларга, балки Ўзбекистонда истиқомат қилувчи ҳар қандай одамга ҳамда Марказий Осиё мамлакатларида инсон ҳуқуқлари атрофида юзага келган аҳвол билан қизиқувчи сайтимизнинг ўқувчиларига аён. Жиддий гапириладиган бўлса, айнан Ўзбекистон расмийлари мусулмонларни қонунга хилоф равишда ҳибсга олиш, уларни қийноққа солишлари билан дунёга танилганига анча бўлди. Ва айнан Швейцария Ислом Каримов режимининг юзлаб қурбонларига сиёсий бошпана бериб келаётган давлатлардан бири бўлиб қолаяпти.\nЎзбекистон фуқароларига нисбатан жиноят иши бежиз қўзғатилмаганига ҳеч қандай шубҳа йўқ, Швейцарияда беҳудага ҳеч ким пул ювиш бўйича айбловларни қўймайди. Тошкентдаги гўё “мустақил” бўлган нашр таҳририятига хатни жабрланган тадбиркорнинг хотини эмас, балки хориждаги сармояларидан ажраб қолишдан қўрқаётган кўринмас босснинг менежерлари ёзиб бергани ҳам кун каби равшан.\nМазкур “норозилик акциялари” ва “таҳририятга мактублар” ортида Гулнора Каримованинг қулоқлари диккайиб турибди. Ўзбекистон маликаси Швейцариядаги алоқаларини жуда қадрлайди, чунки уларни ўрнатиш учун кўп йиллар сарфланган. Шу билан бирга, Швейцария бош прокуратураси томонидан ўтказилаётган молиявий текширув ўзбекистонлик тадбиркор аёлнинг кўчмас мулкларига қизиқтириб қўйиши мумкинлиги турган гап. Агар жамоатчилик талаб қиладиган бўлса, албатта ушбу кўчмас мулкни сотиб олишга сарфланган маблағларнинг келиб чиқиши ҳам текширилади.\nЭслатиб ўтамиз, Швейцарияда француз тилида чоп этиладиган “Лебдо” («L’Hebdo») ҳафталик нашри тақдим этган маълумотга кўра, Гулнора Каримова 2009 йил январида Колони (Cologny, Женева шаҳри четида) муниципал округи ҳудудида вилла сотиб олган. Унинг нархи 18,2 миллион франк (бугунги курс бўйича деярли 22 миллион евро). Уйнинг олдида 2473 квадрат метрга тенг ер участкаси ва албатта бассейни ҳам бор…\n“ЎЗГАЛАРГА ЧОҲ ҚАЗИМА”?\nШвейцари бош прокуратураси нега энди бугунга келиб қандайдир ўзбекларнинг банк рақамлари билан қизиқиб қолганини тушуниш учун шу кунларда Тошкентда параллель равишда содир бўлаётган шов-шувли воқеаларга назар ташлаш лозим. Гап шу чоққача мислик кўрилмаган хорижий телекоммуникация компаниясини вайрон қилиш процесси – “МТС иши” ҳақида кетаяпти.\nРоссия уяли алоқа опреаторининг муаммолари Ўзбекистон расмийларининг муваффақиятли фаолият юритаётган хорижий бизнесни тортиб олиш бўйича янги “стратегия”га тўла мос келгани билан, компания бошига тушган можароларнинг асосий сабабларидан бири – “МТС-Ўзбекистон” раҳбари Беҳзод Аҳемдов билан юқорида номи бир неча бор келтирилган ўша Гулора Каримова ўртасидаги шахсий тўқнашув бўлиб қолмоқда.Независимая газета маълумотига кўра, агар Гулнора билан Беҳзоднинг ўртасидаги муносабатлар бузилмаганида, МТС Ўзбекистондаги фаолиятини бемалол давом эттирган бўларди.\nТошкентда МТСга ҳужум жорий йилнинг июнь ойида, айнан компаниянинг бош директори номига айбловлар қўйишдан бошланган ва уни халқаро қидирувга берилган. Швейцария банкларида Марказий Осиёдан келган пулларни қидириш ҳам айнан шундан кейин бошланган. Лекин Аҳмедовга қарши иш қўзғатилиши билан энг аввал Гулнора Каримованинг сирларидан бохабар бўлган Собиров ва Эргашев ҳибсга олинди.\nL’Hebdo газетаси 14 август кунги сонида ҳикоя қилишича, Швейцария полицияси пулларни ювиш бўйича департаменти Конфедерация бош прокуратурасига йўллаган мактубида қуйидагилар ёзилган: “Беҳзод Аҳмедовнинг Гулнора Каримова билан алоқаларини ҳисобга олган ҳолда биз бу бенефициарийларнинг (бенефициарий – банкда ҳужжатли аккредетив очган шахс.-иқтисодий луғат.) президент Ислом Каримовнинг оиласига бевосита ёки билвосита қарашли бўлишлари мумкинлигини истисно эта олмаймиз”.\n“Фарғона” манбаларига кўра, Беҳзод Аҳмедов ва Гулнора Каримова ўртасидаги алоқалар узилганига анча бўлган, шунинг учун ҳам бир мунча вақт ўтиб бу нарса бугунги кунда амалга оширилаётган уяли алоқа компаниясини тортиб олиш амалиёти учун энг муҳтамал баҳона бўлган. Мана шу ерда сиёсий фанлар доктори, Ҳарвард университетининг битирувчиси, заргарлик буюмлари дизайнери, эстрада қўшиқчиси Гулнора Каримова қаттиқ панд еб қолди: русларга қарашли МТС-Ўзбекистон компаниясининг топ-менежерига қарата амалга оширилган ўхшовсиз ҳужумлар Гулноранинг молиявий фирибгарликларини текширувига олиб келиши мумкин.\nЖеневада Каримовлар оиласига қарашли пулларнинг тагига етиш учун чуқур ва синчковлик билан ковлашади. “Қазишмалар” натижалари ҳақида жамоатчиликка албатта сўзлаб беришади. Биз эса унинг натижаларини кутамиз, ҳар ҳолда анчадан бери босар-тусарини билмай қолган “хон” ва “хонимчалар”нинг кирдикорлари ва адолатнинг ҳеч бўлмаса Европада тантана қилиши ҳақида бирор тузук нарса ўқиганимиз йўқ эди…


Ўзбекистонда голубика - катта сармоявий имконият • EastFruit\nБош саҳифа › Янгиликлар › Ўзбекистонда голубика — катта сармоявий имконият\nМуаллиф: EastFruit 23 Окт 21 0100\nEastFruitнинг Ўзбекистонда голубика етиштириш учун ажойиб имкониятлар борасидаги қатор семинар, тренинг ва мақолаларидан сўнг инвесторларнинг ушбу даромадли резаворни ўстиришга қизиқиши кескин ошди.\nБиринчи навбатда, йирик ўзбек компаниялари голубика кўчатларини топишда кўмак сўраб, шунингдек, Ўзбекистон иқлим шароитида уни етиштириш технологиялари ҳақида маълумот олиш учун биз билан боғлана бошлади. Хусусан, 5 дан 10 гектаргача бўлган (кенгайиши эҳтимоли бор) майдонлар ҳақида сўз борди, зеро, инвесторлар Ўзбекистонда янги экинни тажрибасиз етиштириш жуда хавфли эканини яхши тушунишади.\nХорижлик сармоядорлар ҳам мамлакатда голубика етиштиришга қизиқиш билдира бошлашди. Хусусан, «Dunyo» нашри Испаниянинг Ideal Fruits компанияси Ўзбекистонда голубика плантацияларини яратишга қизиқаётгани ҳақида хабар берди. Мазкур компания Испания ва Марокашда голубика етиштириш тажрибасига эга, яъни, ушбу мамлакатларда иқлим Ўзбекистон билан айнан бир хил бўлмаса-да, ўхшаш.\nЎзбекистон элчихонаси вакиллари Испаниянинг Сеговия ва Астурия вилоятларида резавор етиштириб сотувчи Ideal Fruits компаниясининг голубика плантацияларига ташриф буюришди ва шу соҳада ишлаётган ўзбек тадбиркорлари билан компания раҳбарияти ўртасида видеоконференция ўтказилди, деб хабар бермоқда «Dunyo» нашри.\nМузокаралар чоғида Ideal Fruits компанияси бош директори Давид Муньос Паскуаль резавор бозорининг жадал ривожи ҳақида батафсил сўз юритди. Паскуалнинг айтишича, жаҳонда, хусусан, голубикани бозорга йил бўйи етказиб беришни таъминлаш учун уни турли минтақаларда етиштиришга эҳтиёж пайдо бўлмоқда. Минтақа иқлим шароитини ҳисобга олган ҳолда Ўзбекистонда голубика ҳосили ёзнинг боши (июнь-июль)да резаворларга бўлган талабни қондира олади. Ва республикада голубика ҳосилини йиғиш жуда қулай экспорт даврида амалга оширилиши мумкин.\nШу билан бирга, EastFruit экспертларининг фикрича, Ўзбекистон иқлим шароитига кўра, голубиканинг эртаги навлари бозорга жанубий вилоятлардан анча аввалроқ етказиб берилиши мумкин. Май ойидан июлгача эса голубика ҳосилини Фарғона водийсида йиғиб олса бўлади. Шу боис, мамлакатда мазкур турдаги резаворни йиғиш ва сотиш мавсуми анча узоқ давом этиши мумкин ва бу ҳам голубика етиштириш Ўзбекистон учун фойдали бизнес эканини билдиради.\nИспания компанияси раҳбарининг қайд этишича, бошқа минтақадаги резаворлар сингари бу ерда голубика етиштириш потенциали анча юқори бўлиши ва агар иш тўғри ташкил этилса, корхона ўз фойдасини тезда чиқариб олиши керак. Испания томони голубиканинг мос турини танлаб, бу ҳосилни етиштириш бўйича тўпланган тажрибани жорий этиш йўли билан амалга ошириладиган қўшма лойиҳада иштирок этиш, сўнгра бутун ҳосилни кафолатланган тарзда сотиб олишга тайёр эканини билдирди.\nЎз навбатида, «Нурли оқшом тонгги» МЧЖ вакили Жамшид Хўжаев хориж томонига Тошкент вилоятидаги голубика плантациясини яратиш бўйича пилот-лойиҳани амалга ошириш борасидаги тажриба ҳақида маълумот берди. Қайд этилишича, Ўзбекистон томони испан компанияси билан ҳамкорликни йўлга қўйишдан манфаатдор.\nМузокаралар чоғида компаниянинг Тошкент, Жиззах, Қашқадарё ва Наманган вилоятларидаги бўлимларидан бирида қўшма лойиҳани амалга ошириш таклиф қилинди. Шундан сўнг томонлар маҳаллий бозорнинг ушбу маҳсулотга бўлган талабини ўрганиш, шунингдек, лойиҳа учун таклиф қилинган минтақалардаги иқлим тақвими тўғрисида маълумотлар тайёрлаш мақсадида Ўзбекистонга голубиканинг синов партиясини юборишга келишиб олишди.\nEastFruit маълумотларига кўра, Ўзбекистон бозорининг ушбу резаворга бўлган эҳтиёжини ўрганиш учун голубика партияларини юборишга ҳожат йўқ. Зеро, голубика узоқ вақтдан буён Ўзбекистон супермаркетлар тармоғида фаол сотилмоқда. Бундан икки йил аввал биз голубика хариди Ўзбекистоннинг бой аҳолиси орасида урф бўлгани ва у фаровонликнинг ўзига хос рамзига айлангани ҳақида ёзган эдик. Зеро, бугунги кунда ҳатто тўй дастурхони ҳам голубика билан безатилмоқда. Шу боис, мамлакатга голубика импорти тобора ортиб боряпти, ҳатто Украина 2021 йилда уни Ўзбекистонга экспорт қила бошлади.\nШунга кўра, биз мамлакатда Испания компаниясининг голубика етиштириш бўйича инвестиция лойиҳасини амалга ошириш бўйича аниқ маълумотлар йўқ, деган хулосага келишимиз мумкин. Қолаверса, шундай тасаввур пайдо бўлмоқдаки, Ideal Fruits компанияси Ўзбекистонда бу йўналишда бизнес яратиш имкониятларини ҳозирча жиддий ўрганмаган. Бироқ, Испания Россияга голубика етказиб бера олмаслигини ҳисобга олсак, у ерда мазкур резаворнинг нархи жаҳондаги энг юқори нархлардан бири бўлиб қолаверади. Ўзбекистонда компаниянинг плантацияларини барпо этиш эса Россиядаги голубика бозорига кириш муаммосини ҳал этишга ёрдам беради. Зеро, Ўзбекистон айни пайтда Россияга мева-сабзавотларни ҳеч бир чекловларсиз етказиб бериши мумкин.


10:04 21 Октябр 2019\n11:27 30.04.2019 Ҳавола олиш\nИжтимоий тармоқларда Ислом давлати” раҳбари Абу Бакр Ал-Бағдодий акс этган видеоёзув пайдо бўлди.\nТОШКЕНТ, 30 апр – Sputnik. Охирги беш йил ичида биринчи марта “Ислом давлати”* террорчилик уюшмаси раҳбари Абу Бакр Ал-Бағдодий акс этган видеоёзув пайдо бўлди. Бу ҳақда РИА Новости Рейтер агентлигига асосан хабар қилди.\nAl-Araby al-Jadeed газетаси март ойи якунида Ироқ хавфсизлик органларига асосан Ал-Бағдодий соқолини бошқа ранга бўягани, анча семиргани ва Суриядан Ироққа қочишга уринаётгани ҳақида хабар берганди.\nВидео реолик қачон ва қаерда олинган айтилмаган.\nАл-Бағдодийга ўхшаган киши, у пастки қисми қизғиш рангга бўяган соқол қўйган. Бошқа видео иштирокчилари билан суҳбат чоғида у “ИД”нинг назоратида қолган сўнгги ҳудуд - Суриянинг Багуз шаҳри мағлубиятга учраганини тан олади.\nАҚШ иттифоқ кучлари Багуз устидан бир ой олдин назорат ўрнатилганини расман эълон қилганди.\nСўнгги йилларда Ал-Бағдодийнинг йўқ қилингани ҳақида бир неча марта хабарлар пайдо бўлган, бироқ бу маълумотлар расман тасдиқланмаган эди.\n2018 йил август ойида al-Sumaria телеканали Ироқ разведкасидаги манбага асосланиб, Ал-Бағдодий оғир жароҳат олгандан сўнг фалаж бўлиб қолган ва террорчилик уюшмани бошқармаётгани ҳақида хабар берганди.


ОЗОД ЮРТИМ, ТОНГЛАРИНГДА ОЧИҚ ОСМОНИМ БОР МЕНИНГ - Ўзбекистон овози газетаси\nОЗОД ЮРТИМ, ТОНГЛАРИНГДА ОЧИҚ ОСМОНИМ БОР МЕНИНГ\nҲар йили мустақиллик байрами арафасида, беихтиёр яқин ўтмишни ёдга оламиз, бугунги ҳаётимиз билан қиёслаймиз, фикрлаймиз, хулосалар чиқарамиз. Вужудимизни ҳаяжон қоплаб, юрагимиз ҳапқириб, дилимизда шукроналик, фарх-ифтихор, ғурур туйғулари жўш уради.\nБугун энг яқин қўшнимиз ҳам, энг узоқ қариндошимиз ҳам ҳаётдан рози бўлиб яшаётганлигига гувоҳ бўлмоқдамиз. Ҳар ким ўз ҳаёти гўзал, мазмунли бўлиши, дастурхон тўкин-сочин, оиласи тинч-осойишта бўлиши фақат ўзига боғлиқ эканлигини тушуниб етди. Тадбиркор — элга ҳам, оиласига ҳам мададкор эканлигига ишонди. Қувонмай бўладими, айтмай, куйламай бўладими бу ўзгариш ва янгиланишларни, инсонга кўрсатилаётган меҳр-оқибатни...\nЯнги уйнинг калитларини олиб остонадан ҳатлаб ўтаётган отахон ва онахонми ёки келин-куёвми, ногиронлик аравачасида ўтирган кишими, ҳамма-ҳаммаси бу ҳаётга шунчаки келмаганлигини англаб етмоқда. Айниқса, барча эски, ғариб уйлар ўрнига янги, миллий лойиҳалар асосида қурилаётган кўркам бинолар, сўлим ва гўзал хиёбонлар, ҳатто қишлоқларимиз, маҳаллаларимизнинг «Обод қишлоқ» дастурлари асосида янги қиёфа касб этаётгани барчани мамнун этмоқда.\nҚорақалпоғистонда ҳам дастур бўйича ҳар бир туманда 2 тадан қишлоқ, 30 маҳалла йиғинлари ҳудудларида катта ободонлаштириш ва бунёдкорлик ишлари давом этмоқда. Жумладан, якка тартибдаги 4460 уй-жой таъмирланган, 36,8 км. пиёдалар йўлаклари ободонлаштирилган, 1053 кўча чироқлари чарақлаб турибди, 110,6 км. масофага ичимлик суви тортиб келинди, 305 км. электр тармоқлари, 159 трансформатор, 122 км. табиий газ тармоқлари таъмирланган. Бугунги кунда қишлоқларда 23 бекат қурилиши давом этмоқда.\nБеруний туманидаги «Бийбозор» қишлоғи қиёфаси таниб бўлмас даражада ўзгариб кетганлигини алоҳида таъкидлаш лозим.\n— Бизга Ўзбекистондай бетакрор юртда, шундай озод ва обод бахтли кунларда яшаш насиб этган экан, — дейди бийбозорлик кам таъминланган оила бошчиси Янгибой Хўжанов. — Давлатимиз раҳбари ҳар бир оилага эътибор, ғамхўрлик кўрсатмоқда. Мен бир оддий деҳқонман. Қўлим калта эди, қийналаётгандик. Бугун ҳаммаси изга тушиб кетди. Уйимиз таъмирланди. Қишлоғимиз ҳам обод бўлиб, ҳамжиҳатликда яшаяпмиз.\nУнинг фикрларига қўшилмасдан илож йўқ. Дарҳақиқат, «Бийбозор» ОФЙ ҳудудида 244 уй таъмирланди, 7,3 км. масофадаги ички йўллар янгидан қурилди. Электр тармоқлари бўйича 7 км. ҳаво линияси, 1 та трансформатор пункти янгидан ўрнатилди. 240 дона суюлтирилган газ баллонлари фуқароларга ўз вақтида етказиб берилмоқда. 26-57-сонли мактабгача таълим муассасалари биноларида таъмирлаш ишлари олиб борилди.\n«Бийбозор» овул фуқаролар йиғинида яшовчи Ҳамза Рўзметов, Рўза Ҳайтакова сингари тадбиркорларга ер ажратиб берилиб, уларнинг ташаббуслари билан қишлоқда сунъий қопламали стадион, савдо дўкони, автобекат, ҳаммом ва маиший хизмат кўрсатиш шохобчалари қурилишлари ҳам бошлаб юборилган.\nБундай янгиликларни кўп туманларда кўриш мумкин. Бироқ Қорақалпоғистон маркази бўлган Нукус шаҳрининг бугунги чиройи, файзи ҳақида алоҳида гапириш керак. Мана, шаҳримизнинг А.Дўсназаров кўчасидамиз. Кўча бошида Нукус темир йўл вокзали, атрофидаги гулзор, фавворалар, сўлим оромгоҳлар нафақат йўловчиларни, барчани ўз бағрига чорлайди. Бу кўчада жойлашган замонавий қиёфадаги хизмат кўрсатиш шохобчалари, атрофи гулзор пиёдалар йўлакчалари...\nМана, Нукус кўркига-кўрк қўшиб турган гўзал хиёбон. Ўзбекистон Қаҳрамони, Ўзбекистон халқ шоири Ибройим Юсуповнинг салобатли бюсти. Президентимиз Шавкат Мирзиёевнинг ташаббуси ва топшириғи билан қорақалпоғистонлик иқтидорли болалар учун 4,7 млрд. сўм ажратилиб қурилган, ўтган йили Мустақиллик байрами арафасида ишга тушган. Ҳозир Қорақалпоғистоннинг барча туманларидан келган 216 нафар энг иқтидорли бола таълим олмоқда. Уларга адабиёт, санъат ва бошқа фанлардан Г.Атаниёзова, Г.Хожалепесова, А.Қулимбетова, Қ.Ўтениёзова, П.Ўрозбоева, З.Давлеталиева сингари тажрибали, меҳрибон устозлари таълим бермоқда, адабиёт, санъат сирларини ўргатмоқда.\nБугун бу ерда таълим олаётган ёшлар анча тилга тушиб қолди. А.Смайлов, Б.Айтмуратов, А.Қалибоева, З.Ўринбоева, Л.Нурпўлатова, С.Қайипназарова, А.Худойбергенова, Г.Жўлдосбоева, Ш.Сайимбетов, Д.Шарибоев сингари иқтидорли ёшларни халқимиз Ибройим Юсупов издошлари деб, меҳр билан ардоқламоқда.\nПрезидентимиз Шавкат Мирзиёевнинг 2017 йил Қорақалпоғистонга ташрифи давомида қорақалпоқ халқининг келажаги, аҳоли турмуш фаровонлиги, соҳалар ривожланишини таъминлаш мақсадида белгилаб берган вазифалари, йўл-йўриқлари ва топшириқлари халқимизнинг тилак-истакларидан келиб чиққанлигини ҳаётнинг ўзи исботлаб турибди.\nБугунги кунда Қорақалпоғистонда Президентимизнинг барча топшириқлари бўйича ўтган қисқа давр мобайнида қатор йирик бунёдкорлик ишлари амалга оширилаётгани ҳамда аҳолини қийнаётган масалалар ўз ечимини топаётганидан халқимиз рози бўлмоқда.\nЎтган давр мобайнида саноат маҳсулотлари ишлаб чиқариш 109,7 фоизга, хизматлар ҳажми 106,4 фоизга ўсиши таъминланди. Кичик бизнес ва тадбиркорлик субъектларига яратиб берилган шароит ва имтиёзлар натижасида ўтган йил — 1648, жорий йилнинг ўтган 6 ойида — 974 кичик бизнес субъектлари янгидан ташкил этилиб, уларнинг умумий сони 11623 тага етди. Ўтган 6 ой давомида саноат соҳасида 335 қишлоқ хўжалиги соҳасида 681, хизмат кўрсатиш ва сервис соҳасида 1170 лойиҳа ишга туширилди. Нукус шаҳрида «Нукус полимер» МЧЖ, «Нукусэлектроаппарат» МЧЖ фаолият олиб бормоқда. «Самсунг» бренди остида телевизор ишлаб чиқариш лойиҳаси амалга оширилди.\nШунингдек, аҳолининг ижтимоий муаммоларини тезкор ҳал қилиш чора-тадбирлари кўрилмоқда. 40 мактаб, 20 мактабгача таьлим муассасаси, 9 соғлиқни сақлаш обьектлари ҳамда 3 болалар спорти обьектларида қурилиш ва реконструкция, таъмирлаш ишлари амалга оширилди.\nХусусан, Муйноқ тумани аҳолисини марказлашган тоза ичимлик суви билан таъминлаш бўйича лойиҳа қиймати 26,4 млрд. сўмни ташкил қилувчи 101 км. «Қўнғирот-Мўйноқ» сув қувурини ва сув тақсимлаш иншооти қурилиб фойдаланишга топширилди. Ичимлик суви таъминоти оғир бўлган 7 туманда «Маҳалла» хайрия жамоат фондининг маблағлари ёрдамида 19,1 км. сув қувурлари янгидан тортилди ва фойдаланишга топширилди. Нукус шаҳри ва туманлардаги 511 кўп қаватли уйда 16 млрд. сўмлик таъмирлаш ишлари бажарилди.\nМаълумки, Қорақалпоғистон Ўзбекистоннинг энг шимолида жойлашган, ўзига хос иқлими, ўзига хос ер, сув муаммолари мавжуд ҳудуд. Шунинг учун ҳам Президентимиз Қорақалпоғистонда аграр соҳа ривожига алоҳида эътибор қаратмоқда.\nҚишлоқ хўжалиги ер майдонларининг мелиоратив ҳолатини яхшилаш бўйича 69 минг гектар ер майдонида илғор технология асосида иш олиб борилмоқда. Шунингдек 51,5 км. ирригация тармоқлари янгиланди.\nНукус шаҳри марказидан ўтувчи «Дўстлик» каналининг икки қирғоғининг 500 метр масофасини ободонлаштириш мақсадида 2017 йилга белгиланган манзилли дастур бўйича 2 млрд. сўмлик иш бажарилди. Бугунги кунда бу соҳил халқимизнинг энг севимли оромгоҳига айланган.\nИнвестиция дастурига мувофиқ, манзилли дастурларга 57 ижтимоий соҳа объекти киритилиб, бунёдкорлик ишлари олиб борилмоқда. «Оролбўйи минтақасини ривожлантириш жамғармаси» маблағлари ҳисобидаги 224 объектда катта ҳажмдаги иш амалга оширилмоқда.\nШундан: 54 сув таъминоти, 39 дренаж ишлари, 77 кўп қаватли уйларни таъмирлаш, болалар майдончаларини қуриш обектларида, «Бердақ» кинотеатри қурилиш-таъмирлаш ишлари сифатли ва тезкор суратда давом этмоқда.\nҚорақалпоғистон Республикасида жорий йилда 221 объектда 212,3 км. йўлни қуриш, реконструкция ва таъмирлаш ишларини амалга ошириш бошлаб юборилган.\nБиз айрим мисолларни келтирдик халос. Бу рақамлар шунчаки рақамлар эмас. Уларнинг ортида обод бўлган ота-маконимизни, унда бугунги кунидан рози бўлиб яшаётган халқимизнинг фаровон ҳаёти, ёруғ ва буюк келажагимиз кўринади. Бу рақамларни буюк бунёдкорлик ишлари бошланаётганидан дарак бераётган яхши хушхабарлар деб ҳам тушинишимиз мумкин.\n...Ҳар куни ишдан кейин «Дўстлик» каналининг обод бўлган икки соҳили одамлар билан гавжум. Беихтиёр улар орасига қўшиламан. Суҳбатларини тинглайман:\n— Бу икки соҳил, қақраб ётган эди. Шундай қаровсиз қолган ерларни жаннатга айлантириб қўйди. Қаранг, эсаётган салқин шамол танангни яйратиб, кайфиятингни кўтаради, — дейди бир онахон.\nОнахон ёнидаги уч нафар неварасига пул беради: — Боринглар музқаймоқ олиб енглар.\nБолалар қийқириб чопиб кетишади. Уларнинг қувонч тўла ҳайқириқлари, каналнинг тўлиб оқаётган оқимларига қўшилиб кетади. Бироздан сўнг бувиларини ҳам музқаймоқ ейишга чақиришади...\n— Буларнинг қувончини кўриб, ҳеч ўлмасдан яшагинг келади, — дейди Гулзебо она. — Қандай бахтли авлод булар. Юрт раҳбари ҳар бирини менинг фарзандим деб турса, буларнинг олмайдиган тоғи йўқ...\nОнахон кулимсирайди. Унинг юзида бахт нашидасини кўраман, сўзларидан бу ҳаётдан, тақдиридан рози эканлигини сезаман.\nКанал бўйидаги кўркам йўлакча чеккаларида чироқлар ёна бошлайди. Рангли фавворалардан отилаётган сув янги ҳаёт қўшиқларини айтаётгандек гўё. Суҳбатимизга нукуслик устоз ўқитувчи Ҳожибой Эгамбердиев, нуроний Жаббор Рўзимовлар қўшилади.\nҲар каломда шукроналик, ҳар сўзида миннатдорлик, яқин атрофдан қўшиқ жаранглай бошлайди:\nОзод юртим, тонгларингда, очиқ осмоним бор менинг,\nОчиқ осмоним остида, озод давроним бор менинг...\nҚорақалпоғистон Республикаси Жўқорғи Кенгеси депутати, Сенат аъзоси.


Россиядаги энг машҳур автомобиль русумлари аниқланди - 08.12.2019, Sputnik Ўзбекистон\nРоссиядаги энг машҳур автомобиль русумлари аниқланди\nНоябрь ойида жами 156 848 дона автомобиль сотилган. Бу ўтган йилнинг мос даврига қараганда 6,4 фоизга кам. 08.12.2019, Sputnik Ўзбекистон\n© Sputnik / Евгения НовоженинаМосковский международный автомобильный салон\nНоябрь ойида жами 156 848 дона автомобиль сотилган. Бу ўтган йилнинг мос даврига қараганда 6,4 фоизга кам.\nТОШКЕНТ, 8 дек — Sputnik. “Автостат” таҳлилий агентлиги 2019 йил ноябрь ойи якунига кўра сотилган енгил ва кам юк олувчи юк машиналар рейтингини тузди.\nRavon Россияда нархларини туширди\n4 Декабр 2019, 10:08\n“LADA” русуми энг машҳур экани аниқланди, ноябрь ойида 31 217 дона сотилган. Кейинги ўринда “KIA” (19 612 дона) ва “Hyundai” (16 314 дона) қайд этилган. Агентлик ушбу уч брендлар улуши Россия автомобиль бозорининг 40 дан ортиқ фоизини ташкил этганини таъкидлаган.\nЕтакчи бешликка “Renault” (12 833 дона) ва “Volkswagen” (9 160 дона) киритилган.\nЭнг кўп сотилган ўнталикка “Skoda” (9 050 дона), “Toyota” (8 806 дона), “GAZ” (6 309 дона), “Nissan” (5 113 дона) ва “Mitsubishi” (4 124 дона) киритилгани рейтингада кўрсатилган.\nРоссияда ноябрь ойида жами 156 848 дона автомобиль сотилган. Бу ўтган йилнинг мос даврига қараганда 6,4 фоизга кам.


СЕКУНДИГА $111, КУНИГА $9589041. «7 мўъжиза». 22.06.2006 – Davronbek's blog\nPosted on June 22, 2006 September 6, 2010 AuthorDavronbekLeave a comment\nСЕКУНДИГА $111, КУНИГА $9589041\n2006 йилги Forbesнинг анъанавий рейтингини кузатар эканмиз, бир қанча қизиқ фактларга дуч келамиз. Дунёнинг биринчи рақамли миллиардери Билл Гейтснинг капитали бир йилда 3.5 миллиард долларга кўпайган. Бу жаноб Гейтс\nРоссиялик миллиардерлар сафи ҳам кенгайиб бормоқда. 2005 йилда уларнинг сони 27 тани ташкил этган бўлса, ҳозирга келиб 33 та миллиардер Forbes рўйхатига киритилган (таққослаш учун: 2000 йил Forbes рейтингида биронта ҳам россиялик йўқ эди). Москва шаҳри эса миллиардерлар энг кўп яшайдиган шаҳарлардан бири бўлиб қолди.\n2005 йилда Forbes рейтингига 3 нафар Қозоғистон ва 3 нафар Украина вакиллари киритилган эди. Бу йил эса қўшни юрт миллиардерлари сафи биттага қисқарган. Қозоғистонда айни пайтда 4 та миллиардер истиқомат қилмоқда (улардан иккитаси чет эллик). Ўтган йилги рўйхатда қозоғистонлик бойлар орасида етакчиликни қўлга олган Паток Чодиев бу йил Бельгия фуқароси сифатида қатнашди. 2005 йилги 2-ўрин cоҳиби Алижон Ибрагимовнинг капитали 1 миллиард долларга кўпайган.\n6-ўрин – Пол Аллен\nЯшаш жойи: Сиэтль, Вашингтон штати, АҚШ\n7-ўрин – Бернард Арнаулт\n8-ўрин – Шаҳзода Алвалид бин Талал Алсауд\nЯшаш жойи: Ар-Риёд, Саудия Арабистони\n9-ўрин – Кеннет Томсон ва оиласи\n10-ўрин – Ли Ка-шинг\nForbes журнали маълумотлари асосида\n«7 мўъжиза» газетаси, 22.06.2006\n← Previous Previous post: Benuqson mum uya qura oladigan asalarilar\nNext → Next post: Mehr tuyg’usi


Финалга бир қадам. ЕЧЛ ярим финали ҳақида\n16:50 / 09.05.2017\nЕвропа чемпионлар лигасининг ярми финалнинг дастлабки жавоб учрашуви Туринда бўлиб ўтади. Монакода ишончли ғалаба билан қайтган «Ювентус» энди ўз уйида финал йўлланмасини расмийлаштириш учун саф тортади. Tribuna.Uz кун учрашувига батафсил тўхталиб ўтади.\n(9 май, 23:45, UzReport, Матч ТВ, Матч! Футбол 1)\n«Монако» Франция чемпионатида етакчиликни давом эттирмоқда. Европа чемпионлар лигасининг ярим финали биринчи учрашувидаги муваффақиятсизликдан кейин жамоа чемпионат доирасидаги навбатдаги учрашувда ҳам муваффақият қозонди ва «ПСЖ»дан битта кам учрашув ўтказган ҳолда, уларни уч очкога ортда қолдиришда давом этди. Шунингдек жамоа бу турда келгуси мавсумда ЕЧЛ гуруҳ босқичида тўғридан-тўғри иштирок этиш масаласини ҳам расман ижобий ҳал қилди.\nИталия чемпиони бўлишга бир қадам қолган «Ювентус» бу турда Турин дербисида мезбон сифатида ўйнаб ўз уйидаги 33 учрашувдан иборат ғалабали серияга якун ясади. Аллегри шогирдлари учрашувда мағлубиятга учраши ҳам мумкин эди. ЕЧЛ биринчи учрашуви қаҳрамони Гонсало Ҳигуаин сўнгги дақиқаларда киритган голи эвазига жамоасига бир очко олиб берди. Аммо бу жамоанинг чемпионлик учун имкониятларига деярли ҳеч қандай таъсир ўтказгани йўқ.\n2015 йилги мавсумда «Ювентус» ва «Монако» Чемпионлар лигасининг чорак финалида ўзаро тўқнаш келишганди. «Монако» ва Леонарду Жардим ўша пайтлари ўта яхши кўрадиган ўйин услуби эвазига тактикага мос натижа қайд этилган, бироқ бу «Монако» фойдасига ишламаган – Туринда 1:0, Монакода 0:0. 1998 йилда бўлиб ўтган тўқнашув эса ярим финалга тўғри келганди. Ўшанда Туринда 4:1, Монакода эса 3:2 ҳисобида мезбонлар ғалаба қозонган. Тарих кўрсатиб турибдики, икки тўқнашувда ҳам «Ювентус»нинг қўли баланд келган. Бу сафарги учрашувда дастлабки учрашувда эса «Ювентус» Гонсало Ҳигуаиннинг дубли эвазига «Монако» уйидан 2:0 ҳисобидаги ғалаба билан қайтди.\n—«Ювентус» француз клубларига қарши 11 марта икки учрашувдан иборат плей-офф учрашувларида майдонга тушиб, барчасида кейинги босқичга йўлланма олган. Жумладан «Монако»га қарши олдинги (1997/1998 ва 2014/2015 йилги мавсум) тўқнашувларда ҳам;\n—ҳеч бир жамоа ярим финалда ўз уйида 0:2 ҳисобида ютқазиб, кейинги учрашувда ўзи учун керакли бўлган натижани қайд эта олмаган;\n— «Монако»Италияда ўтказган еттита учрашувнинг бирортасида ҳам ғалаба қозона олмаган (1Д, 6М);\n— «Монако» 2004 йилдан буён илк марта ЕЧЛ ярим финалида иштирок этмоқда;\n— «Ювентус» бу мусобақада ўтказган ўн битта учрашувнинг фақат иккитасида мағлубиятга учраган;\n«Ювентус» таркибида Сами Хедира дисквалификациядан қайтган. Пьяца ва Руганида эса жароҳат бор. Бошқа чизиқларда туринликлар ортиқча муаммоларга дуч келишмаган.\n«Монако» таркибида Бошилья ва Карильо эса анча вақтдан буён умуман жамоа ўйинларида иштирок этмаяпти. Бенжамин Менди ва Туренинг майдонга тушиши эса сўроқ остида қолмоқда.\n«Монако»да Туре ўрнида Жибрил Сидибе эгаллайди. Менди майдонга тушса, чап қанотда муаммо бўлмаслиги аниқ. Бошқа чизиқларда эса энг кучли таркиб майдонга тушиши кўзда тутилган. «Ювентус»да эса Хедира яна Клаудио Маркизионинг ўрнини эгаллаши кутилмоқда.\n«Ювентус»: Буффон; Дани Алвес, Бонуччи, Кьеллини, Алекс Сандро; Пьянич, Хедира, Куадрадо, Дибала, Манджукич, Ҳигуаин.\n«Монако»: Субашич; Менди, Жемерсон, Глик, Cидибе; Бернардо Силва, Фабиньо, Бакайоко, Лемар; Мбаппе, Фалькао.\nЕЧЛ Ювентус Монако


Москвадаги оммавий муштлашув ортидан 100дан ортиқ марказий осиёлик мигрант ушланди\n07 декабр 2021, Тошкент вақти: 19:13\nМосквадаги Миграция маркази олдидаги муҳожирлар - июль, 2021\nРоссия ҳуқуқ-тартибот идоралари 100дан ортиқ одамнинг сешанбага ўтар кечаси Москванинг "Кузьминки" метро бекати яқинидаги оммавий муштлашувга алоқадорлигини текширмоқда.\nБу ҳақда «Интерфакс» агентлиги ўз манбаларига таяниб хабар тарқатди.\nАгентликка кўра, ҳодисага алоқадорликда гумон қилинаётган 102 киши полиция бўлимига олиб келинган. Оммавий муштлашув факти бўйича текширув бошлангани айтилади.\nАйни пайтда Россия ҳуқуқ-тартибот идоралари ҳодиса юзасидан суриштирув бошлаганига оид расмий маълумот йўқ.\nРоссия ҳуқуқ-тартибот идоралари оммавий муштлашувга нима сабаб бўлгани юзасидан расмий маълумот бермаяпти. Интерфакс агентлиги ўз манбаларига таянган ҳолда жанжал “шахсий адоват негизида” юз бергани ҳақида хабар тарқатди.\nАввалроқ Россия матбуоти муштлашувда Ўзбекистон фуқаролари ҳам қатнашгани ҳақида хабар берганди.\nЎзбекистон Ташқи меҳнат миграцияси агентлигининг Москвадаги идораси кейинроқ бу хабарларни рад этди. Агентлик Ўзбекистоннинг Москвадаги элчихонаси ходимлари билан бирга ҳодиса тафсилотларини ўргангани ва дастлабки хабарларга кўра, унда ўзбекистонликлар иштирок этмаганини билдирди.\nҚирғизистоннинг Москвадаги элчихонаси оммавий муштлашувнинг миллий асосда содир бўлгани ҳақидаги фаразларни рад этган.\nРосгвардия матбуот хизмати ўнлаб одам полициянинг ҳудудий бўлимларига олиб келингани ва жамоат тартибини сақлаш юзасидан зарур чоралар кўрилаётганини билдирган.\nРосгвардия ушланганлар ва омамвий муштлашувда қатнашганларнинг сони борасида маълумот бермаган.\nРИА Новости агентлиги полициядаги манбаларига таяниб ушланганларнинг барчаси марказий осиёлик мигрантлар экани ҳақида хабар тарқатди.\nАгентлик манбаси уларни маъмурий жазога тортиш масаласи кўрилаётганини айтган.\nУнга кўра, сўз “майда безорилик ва ҳокимият вакилига бўйсунмаслик” ҳақида бормоқда. Бунинг учун Россия маъмурий жазо қонунчилигида 15 суткалик қамоқ ёки 2,5 минг рубль жарима белгиланган.\nАввалроқ Россия матбуоти муштлашувда Қирғизистон ва Тожикистон, шунингдек, Ўзбекистон, Туркманистон ва Озарбайжон фуқаролари қатнашгани ҳақида ёзганди.\nАммо Қирғизистон ИИВнинг Россиядаги вакили Нурлан Жанбаев фақат Қирғизистон ва Тожикистон фуқаролари ўртасида келиб чиққан муштлашув ҳақида маълумот берди.\nУнинг сўзларига кўра, Москва полицияси оммавий муштлашувнинг олдини олишга муваффақ бўлган.\n«Тунда Россия полицияси билан бирга профилактик тадбирлар ўтказилди. Оммавий муштлашув юз бермаслиги учун Қирғизистон фуқаролари ҳам, Тожикистон фуқаролари ҳам полиция бўлимига олиб келинди. Ҳозир полиция текширмоқда», дея қирғиз ИИВси вакилининг сўзларидан иқтибос келтирмоқда Озодлик радиоси қирғиз хизмати.\nМулозимнинг билдиришича, ҳодисада бир қирғиз фуқароси пичоқдан яраланган, унинг аҳволи қониқарли дея баҳоланмоқда.\nҚирғизистон вакили ҳозирда «Безорилик» моддаси бўйича жиноий иш қўзғатилганини айтган. Унинг сўзларига кўра, полиция 103 кишини ушлаган, улардан 70 нафардан кўпи қирғизистонликлар. Уч нафар Тожикистон фуқароси полицияга ариза билан мурожаат қилган.\nИжтимоий тармоқларда оммавий муштлашув видеоси ва яраланган қирғизистонликларнинг суратлари тарқалди.


ЧЕКЛОВЛАР ЎРНАТИЛИШИГА МАЖБУР БЎЛИНМОҚДА! ёхуд бугунги кун энергия тежамкорлиги маданияти қай аҳволда? Ўзбекистон миллий электр тармоқлари акциядорлик жамияти\nЧЕКЛОВЛАР ЎРНАТИЛИШИГА МАЖБУР БЎЛИНМОҚДА! ёхуд бугунги кун энергия тежамкорлиги маданияти қай аҳволда?\nКўпчиликка маълумки, электр энергияси таъминоти — Ўзбекистон Республикаси энергетика вазирлиги тасарруфидаги деярли барча ташкилот ва корхоналар фаолияти билан чамбарчас боғлиқ бўлган мураккаб тизим.\nКелинг, буни оддий тилда изоҳлашга уринамиз...\nСизу бизнинг хонадонимизга электр симлари орқали кириб келаётган электр энергиясини истеъмолга яроқли кучланишга айлантириб етказиб бериш «Ҳудудий электр тармоқлари» АЖ тасарруфидаги ҳудудий ташкилотлар орқали амалга оширилади. Ушбу ташкилот зиммасида кичик кучланишли электр тармоқларини созлаш, таянч устунлари (симёғоч)ларни ўрнатиш ва алмаштириш, тизим таъминотида барқарорликни (техник-муҳандислик мувозанатни) сақлаш, жисмоний ва юридик шахсларга етказиб берилган электр энергияси учун ҳисоблагичларни ўрнатиш, ноқонуний уланмаларни аниқлашда ва истеъмол қилинган электр учун тўловларни ундиришда тегишли ташкилотлар билан ҳамкорликда ишлаш ва яна бир қатор вазифалар юклатилган. Ташкилот тасарруфида 14 та ҳудудий, 214 та туман (шаҳар) электр таъминоти корхоналари мавжуд. Ташкилот тизимида қарийб 25 минг нафарга яқин мутахассислар 250 мингга яқин узунликдаги электр тармоқларига хизмат кўрсатади.\n«Ўзбекистон миллий электр тармоқлари» АЖ\n«Иссиқлик электр станциялари» АЖ ҳамда «Ўзбекгидроэнерго» АЖ тасарруфидаги станцияларда ишлаб чиқарилган электр энергиясини юқори кучланишли магистрал тармоқлар орқали «Ҳудудий электр тармоқлари» АЖ тизимидаги подстанцияларга етказиб бериш (транспортировка) «Ўзбекистон миллий электр тармоқлари» АЖ зиммасига юклатилган асосий вазифа ҳисобланади. Шунингдек, ташкилот тасарруфида Миллий диспетчерлик маркази фаолият юритиб, у нафақат мамлакатимиз электр таъминоти тизимда ўзига хос мувозанат ўрнатади, балки Марказий Осиё давлатлари электр энергия таъминотида барқарорликни (электр энергия хавфсизлигини) таъминлайди. Айнан «Ўзбекистон миллий электр тармоқлари» АЖ стратегик аҳамиятга эга электр энергия экспорт ва импорт амалиётларини ҳам бажаради. Ташкилотда 4,7 мингдан зиёд мутахассис-ходимлар жамиятга қарашли 220-500 кВли 77 та подстанция ва 9700 км дан ортиқ магистрал ҳаво электр узатиш линияларининг созлигини таъминлайди, эскиларини янгилайди (модернизация дастури), янги ҳаво линиялари қуради, йирик саноат корхоналари мунтазам ишлаши учун зарур электр таъминот шароитларни яратади.\n«Ўзбекгидроэнерго» АЖ мамлакатимизда гидроэнергетика салоҳиятини янада ривожлантириш ва мавжуд имкониятлардан самарали фойдаланиш, гидроэнергетика салоҳиятини комплекс ўзлаштириш асосида гидроэнергетика соҳасини ривожлантириш дастурларини ишлаб чиқиш ва амалга ошириш борасида республикадаги ягона ташкилот ҳисобланади. Унинг таркибида 4 та акциядорлик жамияти, 15 та унитар корхона ҳамда 3 та маъсулияти чекланган жамиятлар мавжуд. Оддий сўз билан айтганда, табиатда сувнинг табиий айланиш жараёнидан оқилона фойдаланадиган генерация жараёни ГЭСларда амалга оширилади.\n«Иссиқлик электр станциялари» АЖ\nУшбу ташкилот бир нечта иссиқлик станцияларда генерация, яъни электр энергияси ишлаб чиқариш билан машғул. Бундай станцияларида ишлаб чиқариладиган электр энергияси асосан табиий газ, кўмир, мазут ва бошқа нефть маҳсулотларини ёқиш эвазига ҳосил қилинади. Тахминий ҳисоб-китоблар мамлакатимизда электр энергиясига бўлган умумий талаб 2030 йилга бориб 2018 йилга нисбатан 1,7 баробар ортишини кўрсатмоқда. Агар аҳолининг турмуш даражаси ошиб бораётганини ҳисобга олсак, яқин 10 йил ичида электр энергияга бўлган талаб қарийб 2 баробар ошиши ҳеч гап эмас.\nХўш, бу ва бу каби муаммолар қандай ҳал этилмоқда? Талаб ошишига яраша таъминот бўлиши учун нималар қилиняпти?\nМуқобил энергия турлари\nЭлектр энергия ишлаб чиқариш ва истеъмолчиларга етказишда муқобил энергия турларининг салмоғини йилдан-йилга ошириб бориш зарур. Бунинг учун Самарқанд ва Навоий вилоятларида фотоэлектрстанциялар, Қорақалпоғистон Республикаси ва Навоий вилоятида шамол электр станциясини ишга тушириш бўйича бир нечта инвестицион лойиҳалар амалга оширилаётганидан хабарингиз бор. Ўзбекистон Республикаси Энергетика вазирлиги Россия Федерациясининг «Росатом» агентлиги билан ҳамкорликда Жиззах вилоятида АЭС қуриш бўйича лойиҳа ишларини бошлаб юборган. Бу ҳам, ўз навбатида, соҳада 2030 йилгача режалаштирилган стратегик амалиётларнинг энг йириги ҳисобланади.\nДемак, юқорида таъкидланганлардан кўриниб турибдики, аталишида «электр» сўзи иштирок этадиган йирик корхона-ташкилотларнинг фаолияти табиий бойликларимизни етказиб берувчи бошқа турдош ташкилотлар фаолияти билан чамбарчас боғлиқ. Айниқса, электр энергияси ишлаб чиқариш учун миллион тонналаб сарфланаётган кўмир ва миллиард куб табиий газ миқдори ҳамда сифати электр таъминотининг барқарорлигини сақлашга бевосита таъсир этувчи биринчи рақамли омил ҳисобланади.\nОддий сўз билан айтганда, электр таъминотининг булоқбоши табиий бойликларимизни етказиб бериш жараёнида. Мана буни эса кўпчилик, айниқса электр энергиясидан бесамар фойдаланаётган айрим истеъмолчиларимиз билишмайди...\nМисол учун, 8 ноябрь куни кундузги вақт 15:42 дан соат 21:00 гача Ўзбекистон Республикаси электр энергияси тизимида кунлик ўртача меъёрнинг қарийб 10% га пасайиши ҳолати кузатилди. Бу мамлакатимизнинг айрим ҳудудларида электр таъминотида чекловлар пайдо бўлганидан дарак. Бу ҳақда олдиндан огоҳлантириш берилганига қарамасдан медиа-маконда чироқ йўқлигидан шикоят қилганлар сони кўп ва хўп бўлди. Сабаби маълум — «Толимаржон иссиқлик электр станцияси»нинг 2-блогида фильтр носозлиги туфайли генерация жараёни фавқулотда таъмирлаш ишлари учун тўхтатилган. ИЭСга етказиб берилаётган табиий газ таркибида ёт моддалар миқдорининг кўплиги фавқулотда таъмирлашга олиб келгани тахмин қилинмоқда.\nМақсад, айб қидириш эмас... Масаланинг жамоатчилик билиши ва тўғри англаши лозим бўлган бошқа жиҳатлари кўп. Гап ана шунда!\nШартномавий миқдор даражаси қандай?\nСўнгги кунларда ҳаво ҳароратининг пасайиб кетиши натижасида истеъмолчиларнинг электр энергиясига бўлган талаби кескин ошди ва бу табиий ҳолат. Маълумот учун, сўнгги бир ҳафта давомида республика истеъмолчиларининг электр энергиясига бўлган талаби 25 млн.кВт•соатга ошди. Бу жорий йилнинг сентябрь-октябрь ойларига нисбатан 15%, 2018 йилнинг шу даврига нисбатан 101,5 % кўп дегани.\nМасалан, 2019 йил 8 ноябрь куни жорий режимларда электр энергиясини ишлаб чиқариш ва истеъмол қилиш балансига асосан иссиқлик электр станцияларида кунига 176,3 млн.кВт•соат электр энергияси ишлаб чиқарилган, режада эса 189,9 млн.кВт•соат ишлаб чиқариши лозим бўлган. Бу режага нисбатан 13,6 млн.кВт•соат кам дегани.\nУшбу вазият юзасидан «Иссиқлик электр станциялари» АЖдан олинган маълумотларга қараганда, электр энергиясининг шартномавий миқдор даражасида ишлаб чиқарилмаётганлигига ёқилғи таъминотидаги айрим муаммолар сабаб бўлмоқда. Электр энергияси ишлаб чиқариш ва истеъмолидаги номутаносиблик туфайли Ўзбекистон энергетика тизимида электр энергияси танқислиги вужудга келиб, қўшни давлатлар билан боғланган ҳаво электр тармоқларининг ўта юкланиш билан ишлашига олиб келмоқда. Бу эса, электр энергия хавфсизлиги нуқтаи назаридан, минтақада барқарор тизим мувозанатига таъсир этувчи жуда хавфли ҳолат!\nМаълумот ўрнида шуни айтиш лозимки, йил охирида кейинги йил учун талаб этиладиган электр энергияси миқдори бўйича тегишли тартибда режа тузилади ва шунга қараб ёқилғи заҳираси ғамланади. Йиллик режа туман (шаҳар) ҳокимияти ва саноат корхоналари талабномасига асосан «Ҳудудий электр тармоқлари» АЖ корхоналари томонидан шакллантирилади.\nЙирик аварияларнинг олдини олиш мақсадида...\nМарказий Осиё бирлашган энергетика тизими, шу жумладан Ўзбекистон энергетика тизимида вужудга келиши мумкин бўлган йирик авария ҳолатларни олдини олиш, тизимда мувозанат сақлаш, огоҳлантириш бериш ва зарур ҳолларда таъминотни тармоқдан узиш «Ўзбекистон миллий электр тармоқлари» АЖ диспетчерлик хизматлари томонидан амалга оширилади. Мазкур диспетчерлик хизмати «Электр энергиясидан фойдаланиш» қоидаларига асосан электр энергияси истеъмолини меъёр даражасида таъминлаш топшириғи берилади. «Ҳудудий электр тармоқлари» АЖнинг ҳудудий корхоналари, ўз навбатида, истеъмолчилар ва маҳаллий давлат органлари билан келишилган жадвалларга асосан электр энергияси истеъмолини талаб даражасида таъминлашлари зарур бўлади.\nИстеъмолчи доим ҳақ! Истеъмол маданиятида-чи?\nДоно халқимизда ажойиб бир мақол бор: касални яширсанг, иситмаси ошкор қилади... Совуқ мавсумнинг илк кунлариданоқ электр энергия таъминотидаги узилишлар медиа маконни тўлдириб юборди. Куз-қиш мавсумига тайёргарлик масаласи Давлатимиз раҳбари томонидан кузнинг дастлабки ойидаёқ кўтарилган эди. 2019/2020 йил куз-қиш мавсумига тайёргарлик борасида бир қанча ишлар амалга оширилди ва оширилмоқда. Мазкур масалада ижобий натижаларга эришиш учун жамоатчилик назорати ва эътибори зарур. Электр таъминотида узилиш бўлса соҳа вакиллари фаолиятини танқид қилиш ва ўз шикоятларини билдиришга барча истеъмолчилар ҳақли. Аммо истеъмол қилинган энергия ҳақини тўлаш ёки энергия тежамкорлиги ва самарадорлигига келганда айрим истеъмолчиларимизда бефарқлик, совуққонлик устун келмоқда.\nСўзимизни оддий изоҳлар билан бошлаган эдик. Ижозатингиз билан, оддий тавсия ва очиқ ҳақиқат билан якунлаймиз. Меҳнаткаш халқимизда «увол бўлмасин» деган юксак маданият, ахлоқ тушунчаси мавжуд. Бироқ бу тушунча негадир бу кўзга кўринмас, идишга солинмас электр энергиясига келганда таъсир қилмаётгандек... 10-15 квадрат хонани иситиш учун 1 дона мойли электр батареяси кифоя ва у 0,8-1 кВт қувват талаб этади. Аммо қўлбола, ёнғин ва ҳаёт хавфсизлиги қоидаларига мутлақо зид бўлган электрпечини 3-5 кВт электр энергия сарфлайди. Юқоридаги замонавий электр иситиш батареясидан 4-5 баробар кўп ва хавфли! Уйларни электр токи билан иситишга мажбур бўлинаётганининг ўзи бир алоҳида масала.\nТежамкорлик — маданият белгиси\nҲеч кимга сир эмас, айрим давлат ва жамоат ташкилотларида юзлаб квадрат метрни ёритадиган чироқлар туну кун бесамар ишлаб туради. Биргина оқил ва одил ҳаракат билан тежамкорлик қилиниши мумкин бўлган жойларда аксариятимиз лоқайдликнинг юксак намунасини намоён қиламиз, айниқса ташкилот раҳбарлари, меҳнат унумдорлиги ва хавфсизликка масъул ходимлар ўрнак бўлиши лозим. Элекр энергия тежамкорлиги ва самарадорлиги (ундан оқилона фойдаланиш) юзасидан кўпгина ўқув муассасаларида учрашувлар, танловлар, маҳорат дарслари олиб бормоқдамиз, мақсад — келажак авлод вакилларида бундай маданиятни шакллантириб бориш. Ҳатто бу маданият белгилари мактаб дарсликларига киритилиши лозимлиги тўғрисида бир қанча тавсия ва таклифлар бердик. Аслини олганда, бу кўрсаткич маданият тарозисида тортилса, биз катталарнинг аксариятимизда бошимиз эгик бўлиши турган гап. Олдингдан оққан сувнинг қадри йўқ қабилида иш тутавериб, тежамкорлик масаласини унутиб қўйганмиз. Ҳатто буни ўзига хос зиқналикка тенглаштирадиган калтабин истеъмолчиларимиз ҳам топилади...\nДунё экологлари бонг урмоқда: Ер шарининг экологик ҳолати хавотирли аҳволда. Табиий бойликларни жуда кўп миқдорда қазиб олиб, самар-бесамар фойдаланаётганимиз бунинг асосий сабаби. Бизда «мен бугун ва ҳозир яшашим керак, келажак ҳақидаги сафсатанг менга қизиқмас» деган худбинлик даражаси йилдан-йилга, авлоддан-авлодга ошиб бормоқда. Бир сўз билан айтганда, энергия тежамкорлиги ва самарадорлиги бугуннинг долзарб мавзуси ва бунга давлат ҳамда жамият эътибори сув ва ҳаводек зарур.\nЎзбекистон аҳлини бугунги, 11 ноябрь — Халқаро энергияни тежаш куни билан табриклаймиз!


Кусуф намози ва аҳкомлари - Ўзбек тили - Солиҳ ибн Ғоним Ас Садлан\nPDF 459.7 KB 2019-05-02\nDOCX 412.7 KB 2019-05-02\nА) «Кусуф»нинг таърифи ва Кусуф намозининг машруъ қилиниш ҳикмати\n«Кусуф» — қуёш ёки ой нурларининг йўқолишидир. Бундай ҳолат Аллоҳ таолонинг одамзотни охират учун тайёргарлик кўриши, Аллоҳнинг нигоҳини унутмаслиги, вазиятлар фарқли бўлгани маҳал Аллоҳга илтижо қилиши ва бу коинотнинг нақадар муаззам-лиги ҳақида тафаккур қилиши кераклигини ҳамда Аллоҳ таолонинг ўзигина ибодат қилинишга лойиқ Зот эканини билдириш учун жорий қилган мўъжизасидир.\nҚуёш ёки ой тутилгани маҳал жамоат бўлиб намоз ўқиш — суннатдир:\n«Кеча ва кундуз, қуёш ва ой Унинг (танҳолиги ва қудратига далолат қиладиган) оят-аломатларидандир. Агар сизлар (Аллоҳ-га) ибодат қилгувчи бўлсанглар, қуёшга ҳам, ойга ҳам сажда қилманглар, (балки) уларни(нг барчасини) яратган зотга — Аллоҳга сажда қилинглар!», деган (Фусси-лат: 37).\nБ) Кусуф намозининг вақти\nКусуф намозининг вақти тутилиш бошла-нишидан то тугагуничадир. Агар бу замон ичида ўқилмайдиган бўлса, қазоси ўқилмайди. Тутулиш тугаганидан сўнгра кусуф намозини ўқиш ҳақида бирон буйруқ нақл қилинмаган.\nГ) Кусуф намозини ўқиш шакли\nКусуф намози икки ракаат бўлиб, биринчи ракаатда Фотиҳа сураси билан узун сура ўқилади ва рукуда узоқ турилади. Сўнгра рукудан кўтарилиб «Самиъаллоҳу лиман ҳамидаҳ» (Аллоҳ ўзига ҳамд айтган кимсани эшитди) ва «Роббана, лакал-ҳамд» (Роббимиз, Сенга ҳамдлар бўлсин!) жумлаларини айтиб Фотиҳа ва узун сурани ўқиб, рукуга кетилади ва рукудан кўтарилиб саждага кетилади ва иккита узун сажда қилинади. Сўнгра иккинчи ракаатни ҳам биринчи ракаат каби ўқилади. Бироқ ҳар бир рукнни биринчи ракаатдагидан бироз озроқ қилинади. Кусуф намозининг бундан бошқа шакллари ҳам бўлиб, энг собити шунисидир. Агар зарурат туғилиб қолса уч ёки тўрт ракаат қилиб ўқилса ҳам зарари йўқдир.


Адаптол® – Meducate.uz – Дорилар ҳақида маълумотлар ўзбек тилида\nHome Йўриқномалар Адаптол®\nПрепаратнинг савдо номи: Адаптол®\nТаъсир этувчи модда (ХПН): мебикар\nфаол модда: 300 мг мебикар;\nкапсула ичидаги модда: метилцеллюлоза, кальций стеарати;\nкапсуланинг таркиби: титан диксиди, желатин.\nТаърифи: Оқ ёки деярли оқ рангли кукун сақловчи оқ/оқ рангли № 0 ўлчамли қаттиқ желатин капсулалар, шиша таёқча теккизилганда тўкилиб кетувчи прессланган устунча кўринишида бўлишига йўл қўйилади. Заррачаларнинг ўлчами бўйича ҳар хил бўлишига йўл қўйилади.\nФармакотерапевтик гуруҳи: транквилизаторлар\nАТХ коди: N05BX\nАдаптол® дори воситасининг таъсир этувчи моддаси – мебикар анксиолитик воситалар гуруҳига мансубдир. Мебикар кимёвий тузилиши бўйича организмнинг табиий метаболитларига яқин – унинг молекуласи бициклик структуранинг таркибига кирувчи мочевинанинг иккита метил гуруҳини ажралиб чиққан фрагментларидан иборат. Сувда ва кўпгина органик эритувчиларда осон эрувчандир. Мебикар кимёвий жиҳатдан инерт бўлиб, кислоталар, ишқорлар, оксидловчилар ва кимёвий қайтарувчилар, турли дори воситалари ва овқат компонентлари билан ўзаро таъсирга киришмайди.\nАнксиолитик таъсиридан ташқари мебикар шунингдек ноотроп хусусиятларга ҳам эга. Мебикар лимбико-ретикуляр комплекснинг таркибига кирувчи структуралар фаоллигига, қисман гипоталамуснинг эмоциоген соҳаларига таъсир қилади, шунингдек барча 4 та асосий нейромедиатор тизимларга – ГАМК (гамма-аминомой кислотаси), холин-, серотонин- ва адренергик тизимларга таъсир кўрсатади, уларни мувозанатга келишига ва интеграциясига ёрдам беради, лекин периферик адренонегатив таъсир кўрсатмайди.\nМебикар анксиолитик ва ноотроп хусусиятларга эга; нейролептиклар ва бензодиазепинлар гуруҳига мансуб транквилизатор томонидан чақирилган нохуш ножўя реакцияларни (эмоционал тушкунлик, хаддан ташқари тинчлантирувчи самара, мушаклар кучсизлиги) камайтиради, алкоголга қарши таъсир кўрсатади.\nМебикар ўртача анксиолитик фаолликка эга, безовталик, хавотирлик, қўрқув, ички эмоционал зўриқиш ва таъсирчанликни камайтиради ёки бартараф этади. Дори воситасининг тинчлантирувчи самараси миорелаксация ва харакатлар координациясини бузилиши билан кечмайди. Дори воситаси ақлий ва ҳаракат фаоллигини сусайтирмайди, шунинг учун мебикарни иш куни ёки ўқиш вақти давомида қўллаш мумкин. Ухлатувчи таъсирга эга эмас, аммо уйқу воситаларининг таъсирини кучайтиради ва уйқуни бузилишларида уни кечишини яхшилайди.\nАлкоголизми бўлган беморларда қон плазмасида эндоген этил спиртининг даражаси пасайган бўлади, бу алкоголга мойилликни кучайишининг сабабларидан бири ҳисобланади. Мебикар эндоген алкоголнинг даражасини, алкоголга бўлган мойилликни пасайтириб, бошқа транквилизаторларга нисбатан кўпроқ оширади. Мебикар никотинли абстиненцияни енгиллаштиради ёки баратараф этади.\nМебикар кўтаринки кайфиятни, эйфория ҳиссини бермайди, кўникиш ва қарамлик, бекор қилиш синдроми кузатилмайди.\nКлиник тадқиқотларда мебикар мантиқийлик, ассоциатив фикрлашни ошириши, диққат ва ақлий иш қобилиятини яхшилаши, продуктив психопатологик бузилишлар симптоматикасини – алаҳсираш, патологик эмоционал фаолликни рағбатлантирмаслиги аниқланган.\nДори воситаси меъда-ичак йўлларидан яхши (77-80%) сўрилади, фаол модданинг 40% гача қисми эритроцитлар билан боғланади. Препаратнинг қолган қисми плазма оқсиллари билан боғланмайди ва плазмада эркин холда бўлади, шунинг учун таъсир этувчи модда организм бўйлаб қаршиликсиз тақсимланади ва ҳужайра мембраналаридан осон ўтади.\nТақсимланиш ҳажми 0,9 л/кг ни ташкил этади. Қонда таъсир этувчи модданинг максимал концентрациясига дори воситаси қабул қилинганидан сўнг 0,5 соатдан кейин эришилади ва юқори даражада 3-4 соат давомида сақланиб туради, сўнгра аста-секин камаяди.\nМебикар организмда метаболизмга учрамайди.\nҚабул қилинган дозанинг 55-70% организмдан сийдик билан чиқарилади, қолган қисми – ахлат билан ўзгармаган ҳолда сутка давомида чиқарилади.\nМебикар организмда тўпланмайди.\n-Неврозлар ва таъсирчанлик, эмоционал беқарорлик, хавотирлик ва қўрқув кўринишлари билан кечувчи неврозсимон холатлар.\n-Турли генезли кардиалгиялар (юрак ишемик касаллиги билан боғлиқ бўлмаган кардиалгиялар).\n-Нейролептиклар ва транквилизаторлар томонидан чақириладиган соматовегетатив ва неврологик ножўя самараларни бартараф этиш мақсадида уларни ўзлаштира олинишини яхшилаш учун қўлланилади.\n-Тамаки чекишга мойилликни пасайтирувчи восита сифатида комплекс даволаш таркибида қўлланилади.\n-Неврозлар ва таъсирчанлик, эмоционал беқарорлик, хавотирлик ва қўрқув кўринишлари билан кечувчи неврозсимон холатлар – неврастения; мактабдаги дезадаптация кўринишлари; умумий характерга эга хавотирли бузилишлар; вегетатив дисфункция ва нейроциркулятор астения синдроми, хавотирли-фобик бузилишларда қўлланилади.\nАдаптол® дори воситаси капсулалар ва таблеткалар кўринишида 300 мг дан ва таблеткалар кўринишида 500 мг дан чиқарилади. Шифокорингиз Сизга энг тўғри келадиган дозани буюради.\nКатталар 300-500 мг дан кунига 2-3 марта қабул қиладилар. Максимал бир марталик доза 3 г ни, суткалик – 10 г ни ташкил қилади. Даволаш курсининг давомийлиги – бир неча кундан 2-3 ойгача давом этади.\nТамаки чекишга мойилликни пасайтирувчи восита сифатида мажмуавий даволаш таркибида препарат 600-1000 мг дан кунига 3 марта 5-6 ҳафта давомида буюрилади.\nБолаларга (10 ёшдан катта болалар)\nНеврастения, мактаб ёшдаги дезадаптация кўринишлари, умумий характерга эга хавотирли бузилишлар, хавотирли-фобик бузилишларни даволашда: 500 мг дан кунига 2 марта буюрилади. (Адаптол® 500 мг ли таблеткалари дори воситасини қўллаш тавсия қилинади).\nВегетатив дисфункция ва нейроциркулятор астения синдромида: 300 мг дан кунига 2 марта буюрилади Суткалик доза – 1000 мг. Даволаш курсининг давомийлиги – 2 хафтадан 1 ойгача давом этади.\nАдаптол®га кўникиб қолиш ва қарамлик аниқланмаган.\nКекса ёшдаги пациентлар дозани камайтирилишига муҳтож эмаслар.\nЖигар етишмовчилиги бўлган пациентларга дозани пасайтириш талаб этилмайди.\nБуйрак етишмовчилиги бўлган пациентларда дозага тузатиш киритиш ўрганилмаган. Мазкур пациентларда дори воситасини эҳтиёткорлик билан буюриш керак.\nАдаптол® ичга овқат қабул қилишдан қатъий назар қабул қилинади.\nАгар Сиз дори воситасини қабул қилишни ўтказиб юборган бўлсангиз, уни, бу ҳақида эслашингиз биланоқ қабул қилинг, аммо кейинги қабул қилиш вақти деярли келган бўлса, қабул қилишни ўтказиб юборинг. Ҳеч қачон икки баробар дозаларни қабул қилманг.\nБошқа дори воситалари каби Адаптол® ҳам ножўя таъсирларни чақириши мумкин, улар барча пациентларда хам намоён бўлавермайди.\nMedDRA (Регламентар фаолият терминологиясининг тиббий луғати) таснифи бўйича тизимлардаги ножўя таъсирларнинг тез-тезлиги:\nнамоён бўлиш тез-тезлиги номаълум (мавжуд маълумотлар бўйича аниқлаш мумкин эмас).\nНерв тизими томонидан бузилишлар: кам ҳолларда – бош айланиши.\nҚон томирлари томонидан бузилишлар: кам ҳолларда – артериал босимни пасайиши.\nМеъда-ичак йўллари томонидан бузилишлар: кам ҳолларда – овқат ҳазм бўлишини бузилиши.\nТери ва тери ости тўқималари томонидан бузилишлар: юқори дозалар қабул қилингандан кейин аллергик рекциялар (терини қичишиши) юз бериши мумкин. Аллергик рекция юз берган ҳолларда дори воситасини қабул қилишни тўхтатиш керак.\nУмумий бузилишлар ва юбориш жойида бузилишлар: кам ҳолларда – тана ҳароратини пасайиши, ҳолсизлик.\nАртериал босимни пасайиши ва/ёки тана ҳароратини пасайиши (тана ҳарорати 1-1,5 °С га пасайиши мумкин) дори воситасини бекор қилишга сабаб бўла олмайди. Артериал босим ва тана ҳарорати даволаш курси тугаганидан кейин нормаллашади.\nАгар даволаниш вақтида йўриқномада кўрсатилмаган қандайдир ножўя таъсирлар намоён бўлса ёки эслатиб ўтилмаган қандайдир ножўя таъсирлар, айниқса кучли намоён бўлса, шифокорга мурожаат қилишингизни сўраймиз.\nМебикарга ва/ёки дори воситасининг ёрдамчи моддаларига юқори сезувчанликда қўллаш мумкин эмас.\nСиз қабул қилаётган барча дори воситалари, шу жумладан рецептсиз бериладиган дори воситалар ҳақида албатта даволовчи шифокорни хабардор қилинг.\nАдаптол®ни нейролептиклар, транквилизаторлар (бензодиазепинлар), ухлатувчи воситалар, антидепрессантлар ва психостимуляторлар билан бирга қўллаш мумкин.\nЮқори сезувчанликнинг ўткир реакциялари ҳақида алоҳида хабарлар олинган.\nТаъсир этувчи модда организмнинг барча тўқима ва суюқликларига яхши ўтади. Дори воситасини ҳомиладорлик вақтида ва эмизиш даврида қўллаш бўйича адекват назоратли клиник тадқиқотлар йўқ, шунинг учун препаратни буюриш тавсия қилинмайди.\nТранспорт воситаларини бошқариш ва механизмларга хизмат кўрсатиш қобилятига таъсири\nАдаптол® транспорт воситаларини бошқариш ва механизмларга хизмат кўрсатиш қобилиятига таъсир қилиши мумкин, чунки артериал босимни пасайишини чақириши мумкин.\nДори воситаси кам заҳарли. Дозани ошириб юборилиши ҳолати тўғрисида иккита хабар олинган. Ўз жонига қасд қилишда дори воситасини 30 г дозада бир вақтда қабул қилиш ўлимга олиб келган.\nДаволаш: доза ошириб юборилганида умум қабул қилинган детоксикация усуллари ва симптоматик даволаш ўтказилади.\nСпецифик антидот маълум эмас.\nБирламчи ўрам: 10 капсуладан поливинилхлорид плёнка ва алюмин фольга контур уяли ўрамда (блистерда).\nИккиламчи ўрам: 2, 3 ёки 4 контур ўрам (20, 30 ёки 40 капсуладан) ва қўллаш бўйича йўриқномаси билан бирга картон қутида.\nНамлик ва ёруғликдан химояланган жойда, 25°С дан юқори бўлмаган ҳароратда сақлансин.


1 октябрь, 2020, 22:24\nЭлдор иккинчи бўлди.\n“Ростов”даги ҳамюртимиз Элдор Шомуродов фаолиятини “Женоа”да давом эттириши аниқ бўлди. Бу, шубҳасиз, ўзбек футболи учун катта ютуқ бўлди, десак асло муболаға бўлмайди. Аммо Шомуродов “Женоа”да ўйнаган биринчи ўзбекистонлик футболчи бўлмайди.\nШов-шувли тарзда “Ювентус”га ўтган, аммо “кекса синьора” сафида мутлақо омади юришмаган ўзбекистонлик ярим ҳимоячи Илёс Зейтуллаев 2006/07 йилги мавсумда “Женоа” сафида тўп сурган ва 12 та ўйинда майдонга тушган. Таъкидлаш керакки, генуяликлар ўша мавсум “B” серияда иштирок этган.


Онажонлар, гўдакларни кўпроқ қўлларингизда кўтаринг!\nГўдаклар мустақил терморегуляция имкониятига эга эмас ва фарзанд онасининг кўкрагида эканлигида унинг танаси совуқ бўлса, кўкрак ҳарорати кўтарилади. Акси бўлса, кўкрак ҳарорати пасаяди. Ёш болаларни қўлда кўтариб юриш муҳимлигига бир қанча сабаблар бор. Қуйида ана шу сабабларнинг бир нечтасини кўриб чиқамиз.\nКўп ҳайвонларнинг ота-онаси ёки бошқа қондошлари болаларини доимо ўзи билан бирга кўтариб юради. Яъни ёш ҳайвонлар доимо ҳаракатда. Бирор марта каравотда ухлаб ётган ёки йиғлаб ўтирган маймун боласини кўрганмисиз?\nХудди инсонларнинг фарзандлари каби ёш ҳайвонлар ҳам хавф келганда ожиз қоладилар ва буни яхши ҳис қиладилар. Катталарнинг яқин атрофда турганлиги эса уларга ишонч бағишлайди. Муддатидан олдин туғилган ва яшаб кетиш умиди жуда кам бўлган бола ҳақида эшитган бўлсангиз керак. Гўдакнинг ҳаётини эса унинг онаси фарзандини узоқ муддат бағрига босиб ўтириш орқали сақлаб қолган. Кўкрак – бу ортида юрак ва ўпкалар мавжуд жой бўлиб, биз меҳр-муҳаббат туйғуларини кўпроқ ҳис қиламиз. Таналар яқинлиги инсон ҳаётини нафақат жисмонан, балки руҳан ҳам сақлаб қола олади. Ҳаётимизнинг илк лаҳзаларидан бизни бағирларига босишларни кутамиз – бу содиқлик, яқинлик ва ишончнинг энг биринчи ва ёрқин кўринишидир. Ёш болаларни кўпроқ қўлда кўтариш ва қучоқлашга бир қатор сабаблар бор.\nОна кўкрагидаги терморегуляция\nЯнги туғилган чақалоқда мустақил терморегуляция механизми яъни тана ҳароратини атроф-муҳитга мутаносиб равишда энг мақбул ҳароратда ушлаб тура билиш қобилияти ҳали ривожланиб улгурмаган бўлади. Чақалоқ ўзини энг хотиржам ҳис қилувчи маскан – онанинг кўкраги боланинг тана ҳароратини энг мақбул даражада ушлаб тура олиш хусусиятига эга. Агар боланинг ҳарорати анча паст бўлса, онанинг кўкраги автоматик равишда исишни бошлайди ва боланинг тана ҳароратини мақбул даражага чиқаради. Боланинг тана ҳарорати баланд бўлса, кўкрак совишни бошлайди ва боланинг ҳарорати барқарор ҳолатга келади.\nЧақалоқ фақат юзингизни кўра олади\nЯнги туғилган чақалоқларда кўриш имконияти чекланган бўлиб, улар фақат яқин масофадаги нарсаларни яхши кўра олади. Улар кўздан 25-30 сантиметр масофадаги нарсаларни яхши илғай олади. Ундан узоқдаги нарсалар хиралашишни бошлайди. Бу тасодифми ёки йўқ, айнан мана шу масофа онанинг кўкрагидан юзгача бўлган масофага тенг. Бағрингизда турган чақалоқнинг кўриш қобилияти сизни аниқ-тиниқ ҳолда кўра олиш имкониятини яратади.\nҲаракатда бўлиш гўдакни тинчлантиради\nКўплаб ота-оналар ёш фарзандларининг машинада саёҳат қилганда ёки болалар аравачасида нотекис йўлда юрганда анча тинчланиб қолишини эътироф этадилар. Лекин болаларни тинчлантирадиган нарса саёҳат эмас, балки ҳаракатдир. Машинани ўт олдирмасдан ва кўчада кўплаб чақирим сайр қилмасдан ҳам болакай ухлаб қолиши учун бундай таъсир кучига ҳолатни ҳосил қилса бўлади. Онанинг иссиқ бағридаги фарзанд она юраги уриши ва нафас олиш жараёнидаги таниш товушлар – у туғилгунча эшитиб ўрганиб қолган товушларни ҳис қилиб туради ва бу уни тез ва осон тинчлантиради. Болани қўлида кўтариб юриш фақат оналарнинг чекига тушган хизмат эмас. Фарзанд билан бундай яқинлик услуби ота учун ҳам жуда муносиб.\nИжтимоий кўникмаларнинг ривожланиши\nФарзандларимизнинг таглиги қуруқ бўлса, ёки қорни оч бўлмаса, у жуда нофаолдек кўринади. Аммо, аслида, болалар мулоқотга ўч бўлади. Уларнинг ҳиссиётлари ва ижтимоий фаоллигининг ривожланишига имкон яратиш мақсадида ота-она ва оиланинг бошқа аъзоларига фарзандларни ўзлари банд бўлган кундалик барча юмушларга жалб қилиш тавсия этилади. Бундай ҳолатда фарзандга ўзининг ижтимоий кўникмаларини ошириб бориш имконияти туғилади. Шунингдек, болаларнинг она қўлларида ухлаб қолиш ҳолатини эътиборсиз қолдириб бўлмайди. Болакайлар онаси ёнида эканлиги ва хавфсиз эканликларини ҳис қилиб турадилар ва шунинг учун ҳам бола онасининг қўлларида мириқиб дам олади.\nЁшлигида қўлда кўп кўтарилган болалар хатти-ҳаракат борасида ҳамин қадар мустақил ва фаол бўлишади.\nШундай қилиб, агар болани қўлга ўргатиш уни эркалатиб юбориш деб танқид қилинаётган бўлса, аслида ундай эмас. Аксинча, бу боланинг ва, ўз навбатида, онанинг табиий эҳтиёжидир. Ёдингиздан чиқарманг, фарзандингиз сизнинг қўллаб-қувватлашингизга муҳтож.\nСербия Зелена Учионица лойиҳаси\nҲозир сайтимизда 366 та меҳмон бор, сайт аъзолари эса йўқ


ХХР раиси Британияга ташрифи чоғида “Манчестер Сити” жамоаси базасига ташриф буюради\n12:35 / 19.10.2015\nАввал хабар қилинганидек, 19 октябрь куни ХХР раиси Си Цзиньпин турмуш ўртоғи Пэн Лиюань ҳамроҳлигида тўрт кунлик расмий ташриф билан Британияга йўл олади.\n23 октябргача давом этадиган расмий сафар доирасида Си Цзиньпин Манчестер шаҳрида бўлиб, Британия бош вазири Дэвид Кэмерон билан биргаликда “Манчестер Сити” футбол жамоаси базасига ташриф буюради.\n"Кун тартибига мувофиқ, 22 октябрь куни Си Цзиньпин ўзи мухлислик қиладиган Manchester Сity футбол жамоасини бориб кўради", дейилади хабарда.\nХХР раиси Рейтер агентлигига берган интервьюсида Хитой ва Британиянинг футбол соҳасидаги ҳамкорлигига юқори баҳо берган.\n“2013 йилда британ Премьер Лигаси ва Хитой Суперлигаси ҳамкорлик тўғрисида шартнома имзолаган эди, Дэвид Бэкхэм эса Хитойдаги ёшлар футбол дастури элчиси этиб тайинланганди”, -дея эслаб ўтди Си Цзиньпин.\nЎтган сентябрь ойида икки мамлакат вакиллари бўлғуси футбол юлдузларини тайёрлаш бўйича ҳамкорлик меморандумини имзолади.\nХитой етакчиси сўзларига кўра, келгуси 20 йил ичида мамлакатдаги 20 мингта мактабда футбол бўйича ўқув дастури жорий этилиб, бу икки давлат ўртасида ўйинчилар, мураббийлар ва футбол ҳакамлари тайёрлашда ҳамкорлик қилиш учун улкан салоҳият ҳисобланади.


Бугун Зулфия таваллудининг 104 йиллиги нишонланмоқда. Озод Шарафиддинов-чи? — Minbar\n1 мар 23:30 4 дақиқада ўқийсиз Мақолалар\n1 март куни ўзбек шоири Зулфия таваллуди нишонланади. Бугун ҳамма Зулфияхонимни хотирлайди, ўзбек адабиёти учун қилган хизматларини ёдга олади. Зулфия шеърияти ўзбек адабиётида ўз ўрнига эга. Лекин ушбу санада ўзбек адабиётининг яна бир заҳматкаши Озод Шарафиддинов ҳам таваллуд топган.\nБу йил Озод Шарафиддинов ҳаёт бўлганида 90 ёшга тўларди. Нега атоқли олим ва таржимон таваллудининг 90 йиллиги нишонланмаяпти?\nОзод Шарафиддинов 1929 йил 1 мартда Қўқон шаҳрида туғилган. Заҳматкаш олим умри давомида адабий танқид билан шуғулланди. Шунингдек, Озод Шарафиддинов таржима санъатига танқидчилик концепциясини олиб кирди. Лев Толстойнинг "Иқрорнома", Пауло Коэлонинг "Алкимёгар", Савеланинг "Тўхтатинг самолётни, тушиб қоламан" асарларини ўзбек тилига ўгирди. 1997 йилда “Жаҳон адабиёти” журналини ташкил қилиб, унинг 100 та сонини тайёрлашда бошчилик қилди.\nМустақиллик йилларида Озод Шарафиддиновнинг “Эътиқодимни нега ўзгартирдим?” номли мақоласи шов-шувга сабаб бўлган эди.\nМақолада муаллиф коммунизмга алданган авлод вакили сифатида эътиқодини нега ўзгартирганини очиқлаган.\n“Абдулла Қаҳҳорнинг ибораси билан айтганда, мен партияга чақириқ қоғози билан кирган эмасман. Бинобарин, менинг коммунистча эътиқодим ҳам қандайдир мажбуриятлар туфайли, кимларнингдир қийин-қистови билан шаклланган эмас. Аксинча, эсимни танибманки, мен юрган йўллар тўппа-тўғри партияга олиб келувчи йўллар бўлган эди. Балоғат ёшига қадам қўйишим биланоқ партияга аъзо бўлиш, коммунистлар сафида одим отмоқ ҳаётимнинг бош мақсадига айланган эди. Мени бунга ҳеч ким мажбурлагани йўқ, лекин бутун турмуш тарзим, мактабда кечирган ҳаётим ҳам, оиламиздаги шароит ҳам, умуман, мен яшаб нафас олаётган муҳит бошидан оёғигача буткул менда шу иштиёқни туғдирди ва яшнатиб авж олдирди”, – дея олим мақолада коммунистик партияга қандай қилиб кирганини изоҳлайди.\nМуаллиф сўзида давом этаркан, тузумга садоқат ҳеч бир манфаатларсиз, самимий ва беғараз бўлганини таъкидлайди:\n“Сталинга садоқатимиз шу қадар улуғ эдики, уни ҳеч нарса билан ўлчаб бўлмасди. Биров "Сталин учун жон беришинг керак" деса, кўпчилигимиз сира иккиланмасдан "Мен тайёр!" дея олдинга чиқардик. Биз ана шундай садоқатли ва фидокор эдик. Анча йиллар ўтиб кетгандан кейин билдим – фашистлар Германиясидаги бизга тенгқур ёшлар ҳам Ҳитлерга садоқатда худди ўзимизга ўхшар экан, улар ҳам ўзларининг фашистча идеаллари йўлида жон фидо қилишга тайёр тураркан. Қизиқ, бир-бирига ашаддий душман икки мамлакат, бир-бири билан ҳаёт-мамот жанги олиб борган икки партия ўз ёшларини бир хил йўлда тарбия қилибди, уларни бир хил фазилатлар эгаси қилиб етиштирмоқчи бўлибди. Кейин-кейин улғайиб, тажриба орттириб, беш-олти кўйлакни йиртгандан кейин мулоҳаза юритиб билдимки, садоқат деганлари ҳам, шак, гумон деганлари ҳам ҳар хил бўлар экан”.\nБугунги кундаги “сохта ва манфаатли садоқат”нинг зарарига тўхталаркан, “Садоқат деганлари жуда яхши, қимматли фазилат, аммо у кўр-кўрона, ақл ўтхоналарида тобланмаган бўлса, фазилат деб аташ қийин. Бундай "фазилат"дан фақат кулфат келиши мумкин. Худди шунингдек, ҳар қандай эркин фикр, ақлиёт бобидаги ҳар қандай кашфиёт гумондан, шакдан бошланади, лекин "гумон" ҳам кўр-кўрона бўлса, меъёр ва чегарадан чиқиб кетса, одамни беҳаловат қилади, ҳамма нарсадан юз ўгириб, ҳар қандай неъматни оёқости қилувчи, ҳатто иймонини ҳам сустлаштирувчи махлуққа айлантиради”, – деб ёзади.\nЎша давр зиёлисининг фожиасини шундай изоҳлайди:\n“...биз савол бериб ўрганмаган эдик. Негаки савол бермоқ учун одам синчков бўлмоғи, ҳар нарсанинг тагига етишга тиришмоғи керак, фикрлайдиган одам бўлмоғи шарт. Биз айни шу фикрлаш масаласида оқсар эдик, юқоридан айтилган ёхуд матбуотда ёзилган ҳар қандай гапни таҳлил чиғириғидан ўтказмай, ҳақиқат деб қабул қилишга кўникиб қолган эдик. Бунинг натижасида ҳар хил ёлғон-яшиқлар, бўлар-бўлмас афсоналар онгимизга сингдириларди. Ҳар куни такрор-такрор айтаверганидан кейин ёлғон ҳам ростга ўхшаб қолар экан”.\nОзод Шарафиддинов зиёлилар орасида ўз эътиқодини ўзгартирганига изоҳ берган ягона зиёли эди:\n“Компартия тарқаб кетганидан кейин янги партиялар тузилди. Мени ҳам улар сафига киришга таклиф қилдилар. "Мени қўйинглар, биродарлар, – деб жавоб бердим. – Келинг, энди бу ёғига адашсам, ўзим адашай, ўзим тузатай ва ўзим жавоб берай". Мендан сўрашлари мумкин – хўп, коммунистик эътиқоддан воз кечибсиз, бошқа партиялардан бош тортибсиз, энди эътиқодсиз яшамоқчимисиз? Нега энди эътиқодсиз яшар эканман? Аксинча, бугун иймоним бутроқ, эътиқодим мустаҳкамроқ бўлиб қолди. Бугун мен умумбашарий қадриятларга, яхшиликка, ҳалолликка, диёнат ва инсофга эътиқод қўйдим”.\nБугун ўтган даврни “қора туш”га қиёслаётганлар, кечасига тош отиб бугуннинг стандартига мослашиб олаётган баъзи бир “зиёнли” зиёлилар ўзларининг эътиқоди ҳақида ўйлаб кўрмайдиган бир пайтда Озод Шарафиддиновнинг ушбу мақоласи нақадар долзарб эканини англаш мумкин.\nУшбу мақола зиёлининг ўз виждони олдидаги ҳисоботидир.\n1 март адабиёт кўчасида Зулфиянинг таваллуд куни сифатида нишонланаётган бир кунда Озод Шарафиддиновнинг 90 йиллиги негадир эсланмаяпти.\nадабиёт Озод Шарафиддинов Зулфия\n16 май 17:06 13 дақиқада ўқийсиз\n7 ўқувчи ва 1 ўқитувчи Зулфия мукофоти билан тақдирланди\n7 мар 21:55 1 дақиқада ўқийсиз


2019 йилда қўлланиладиган ижара тўловининг энг кам ставкалари тасдиқланди\n17 Янв 2019 3359\nТошкент шаҳар ҳокимининг “Тошкент шаҳридаги давлат кўчмас мулкидан фойдаланганлик учун 2019 йилда қўлланиладиган ижара тўловининг энг кам ставкалари ҳақида”ги қарори қабул қилинди.\nУнга кўра, Тошкент шаҳридаги давлат кўчмас мулкидан фойдаланганлик учун 2019 йилда қўлланиладиган ижара тўловининг энг кам ставкалари белгиланди. Шу билан бирга, ижара тўловини (ижара тўловининг таянч ставкасини) ҳисоблаб чиқиш тартиби ва қўлланадиган коэффицентлар ва Тошкент шаҳрининг марказий қатнов кўчалар рўйхати тасдиқланди, деб хабар бермоқда Тошкент шаҳар ҳокимлиги матбуот хизмати.\nҚарорга кўра, давлат мулкини ижарага бериш юзасидан давлат мулкини балансда сақловчи корхонолар, ташкилотлар ва муассасалар билан аввал тузилган шартномалар хатловдан ўтказилади. Шунингдек, уларни ҳисобга қўйиш ва шартномаларни белгиланган тартибда қайта расмийлаштириш ишлари ҳам амалга оширилади.\nҲужжатнинг тўлиқ матни мана бу ерда.\n10 Авг 2019 2019\n19 Июл 2019 1697\n13 Авг 2019 1445


Эҳтиёж туғилганда эгнидаги кийимига намоз ўқиш ҳақида\nBy Иброҳим Асарий on 04/25/2018 ҲАДИС Ҳадис ва аҳком\nЮз ўнинчи ҳадис\nعَنْ أنَس بْنِ مَالِكٍ رضيَ الله عَنْهُ قَالَ: كنا نُصَلي مَعَ رَسُول الله صلى الله عليه وسلم في شِدّةِ الْحَرِّ، فإذا لَمْ يَسْتَطِعْ أحَدُنَا أنْ يُمَكِّنَ جبهتَهُ مِنَ الأرْض بَسَطَ ثَوْبَهُ فَسَجَدَ عَلَيْهِ.\nАнас розияллоҳу анҳудан ривоят қилинади: «Биз жазирама иссиқда Расулуллоҳ соллаллоҳу алайҳи ва саллам билан бирга намоз ўқир, борди-ю, (ер иссиқлиги сабабли) пешонамизни ерга қўя олмасак кийимимизни тўшаб, унинг устига сажда қилар эдик» [Бухорий: 1209 ва Муслим: 620].\nНабий соллаллоҳу алайҳи ва саллам ёзнинг жазирама иссиқ кунлари одатда пешин намозини саҳобалар билан ер совумасдан ўқир эдилар.\n1 – Набий соллаллоҳу алайҳи ва саллам жазирама иссиқ кунлари пешин намозини саҳобалар билан офтоб тафти босилиб, ер ҳали совуб улгурмаган вақтда ўқир эдилар.\n2 – Ер иссиқлиги ё совуқлиги ёки унда тикан борлиги каби сабаблар туфайли ерга бирон нарса тўшашга эҳтиёж туғилса, кийим ёки бошқа нарса тўшаб, унинг устига сажда қилиш жоиз. Айрим уламолар бу борада ҳолатга қараб иш тутилади деганлар. Унга кўра, жойнамоз каби намозхон аъзоларидан ажралиб турадиган нарсалар устига эҳтиёж бўлмаса ҳам сажда қилиш жоиз ва бунинг ҳеч макруҳ жойи йўқ. Аммо намозхон ўзига туташ бўлган эгнидаги кийимларига сажда қилиши, эҳтиёж бўлмаса, макруҳдир.\nМазкур (яъни юз ўнинчи) ва бундан олдинги (яъни юз тўққизинчи) ҳадис ўртасида сиртдан қараганда зиддият борга ўхшайди. Шу сабабли уламолар бу икки ҳадис ўртасини мувофиқлаштиришга уринишган. Улар орасида жумҳур уламолар билдирган фикр энг тўғрироғи бўлиб, унга кўра, жазирама иссиқ кунлари пешин намозини бироз кечиктириб ўқиш афзал. Анас розияллоҳу анҳунинг ҳадисини эса қуйидагича тушунишимиз мумкин: Пайғамбаримиз ва саҳобалар пешин намозини бироз кечиктириб ўқишса-да, ер ҳамон совумаган бўларди. Негаки, жазирама кунлари ер анча муддатдан кейин совийди. Бинобарин, офтоб тафти қайтган бўлса-да, аммо ер ҳамон иссиқ бўлгани учун сажда қилганда ерга бирон нарса тўшашга эҳтиёж туғилади. Ҳадисда пешинни совутишдан ернинг совуши эмас, балки офтоб тафти қайтиб, инсон бадани бироз совуши назарда тутилган.\nAvvalgi maqolaАли розияллоҳу анҳу: Усмоннинг ўлдирилиши фитнасига муносабати\nKeyingi maqola 4-дарс: Икки оч бўри ҳақидаги ҳадис шарҳи (Иброҳим Асарий)


Ўзбекистон Қирғизистоннинг Ўш шаҳридаги Бобур номидаги театрни реконструкция қилишни молиялаштиради, таъмирга 5 млн. доллар сарфланади - Anhor\nAnhor Все посты Ўзбекистон Қирғизистоннинг Ўш шаҳридаги Бобур номидаги театрни реконструкция қилишни молиялаштиради, таъмирга 5 млн. доллар сарфланади\nЎзбекистон Қирғизистоннинг Ўш шаҳридаги Бобур номидаги театрни реконструкция қилишни молиялаштиради, таъмирга 5 млн. доллар сарфланади\nИсточник: пресс-служба мэрии Оша\nЎзбекистон Қирғизистондаги Бобур номидаги Ўш академик мусиқали драма театри биносини тўлиқ реконструкция қилишни молиялаштирмоқда. Қайта қуриш учун 5 миллион доллар заруо бўлади, деб ёзади Kloop.\n“Театрни реконструкция қилиш Ўзбекистон ва Қирғизистон ҳукуматлари ўртасида халқаро икки томонлама ижтимоий-иқтисодий алоқаларни мустаҳкамлаш бўйича эришилган келишувларга мувофиқ бошланди”,-дейилади Ўш мэрияси матбуот хизмати хабарида.\nШаҳар ҳокимлиги маълумотларига кўра, театр биноси 2022 йил бошига қадар тўлиқ таъмирланади.\nТеатрни капитал таъмирлаш\nМанба: Ўш шаҳар ҳокимлиги матбуот хизмати\nБобур номидаги Ўш академик ўзбек мусиқали драма театрида капитал таъмирлаш театрнинг 100 йиллиги муносабати билан режалаштирилган эди. Бу қарор Президент Садир Жапаровнинг Ўзбекистонга ташрифи чоғида қабул қилинганди.\nТеатрнинг 100 йиллиги 2018 йил октябр ойида нишонланиши керак эди. Аммо уч йил олдин бу тадбир ўтказиш вақти орқага сурилди, чунки театр таъмирлашга муҳтож эди.\nБобур номидаги Ўш Давлат академик ўзбек мусиқали драма театри – Марказий Осиёдаги энг қадимги профессионал театрлардан бири. У 1914 йилда Раҳмонберди Мадазимов томонидан ташкил этилган.\n1992 йилда Қирғизистон мустақилликка эришгач, театр ўзбек шоири Заҳириддин Муҳаммад Бобур шарафига қайта номланди. Ундан олдин у инқилобчи Сергей Киров номида эди. Театр 480 томошабинга мўлжалланган.\nЎтган йиллар мобайнида жамоа ўзбек, рус, тожик, қирғиз ва жаҳон мумтоз классикларининг энг машҳур асарлари, шунингдек, жаҳон халқларининг замонавий драмалари бўйича 600 дан ортиқ спектаклларни саҳналаштирди.\nЎзбекистон Афғонистонга 1300 тонна гуманитар ёрдам юборди